text:
Cu hopi interes mi a lesa e ultimo carta di CAFT fecha 10/5/2022 y cu hopi tristesa mi a scucha parti di MinFIC su conferencia di prensa di 02/06/2022. Loke ta keda claro ta cu Gobierno no ta aprecia e realidad di nos situacion financiero y consecuentemente no tin e solucion. Aruba ta e pais mas endeuda di henter Noord, Centro, Zuid Amerika y Caribe midiendo debe/GDP. Nos problema primordial ta tamaño y gastonan di nos sector publico. Corsou cu un poblacion di 160,000 tin mas o menos 2,500 ambtenaar y nos cu un poblacion di 100,000 tin mas cu 4,000 sin conta esnan emplea door di un di e 40 stichting nan subsidia pa gobierno.
Awor pa ta husto, no ta Gabinete Wever-Croes ariba su mes a crea e situacion di desekilibrio aki. Desde 2001 bin dilanti Aruba su crecemento di debe a surpasa su crecimento economico y cu cada aña nos finansas publico a sigui deteriora. Un aparato publico monstroso den tamaño no a resulta a base di necesidad pero danki na e politica di patronahe. Yuda nos cu un voto y nos ta yudabo cu un trabao, te dia e pais kibra y no por carga mas. Wel e momento di kiebra ta na porta, CAFT ta indica cu pa fin di 2023 nos debe lo aserca casi 6 biyon florin. Esey ta sin conta e gastonan di proyectonan PPP cu ta añadi un otro 1,5 biyon mas o menos na obligacionnan financiero di Land Aruba.
E unico solucion pa nos situacion actual ta reduci gastonan di sector publico. E parti mas grandi di gastonan gubernamental ta personal sigui pa servicio di nos obligacionnan financiero. Awor e gastonan social di kita hende masalmente NO ta aceptabel. E gastonan economico di esey tampoco ta deseabel paso bo lo hinca nos economia den recesion. Si, mester crea incentivo pa cuminsa pasa empleadonan publico pa sector priva y mester trece mas igualdad entre trahadonan publico y esnan di sector priva. E productividad di empleadonan publico ta fatal compara cu esnan di sector priva y gobierno mes ta opera di un manera increibelmente ineficiente. USO INEFICIENTE DI RECURSONAN (LIMITA) TA TRECE POBRESA.
CAFT ta señala cu Gabinete Wever Croes II su presupuesto multi-anual ta sigui core un deficit pa e periodo 2023-2026. Esey kier men cu nan plan ta pa laga e proximo gobierno resolve nos problemanan financiero. Si esey ta a base di strategia politico, falta di boluntad of falta di capacidad no ta porta, e ta keda mesun criminal. Mas nos tarda pa implementa reforma cu ta reduci di un forma structural gastonan di sector publico, mas hundo den debe nos ta cay y mas dificil, doloroso y largo nos salida lo ta.
Mi a tende MinFIC bisa cu e carta di CAFT ta un reconteo di consehonan anterior, claro paso boso ta nenga di tuma accion y cuminsa resolve e problemanan door di reduci gastonan di un forma structural. Entre 2022-2026 Aruba lo mester paga bek 4 biyon florin, un gran parti lo por wordo rolled over. E peliger ta cu e deterioracion continuo di nos posicion financiero hunto cu inflacion mundial kier men cu probablemente nos lo mester bay paga un interes mas halto haciendo nos situacion financiero peor ainda.
Mi a keda sorprendi ora Xiomara a bisa cu e no kier pa e cartanan di CAFT wordo publica. E transparencia cu CAFT ta brinda henter comunidad ariba e berdad di loke ta sosodiendo den nos finansas publico mester ta doloroso pe y mi ta compronde pakiko. Ta hopi dificil pa gobierno pretende cu a baha gasto si tur hende por lesa y comproba cu gastonan di producto y servicio ta 39 miyon florin mas halto cu e averahe di 2015 pa 2019. No ban ni considera cu ta 31 miyon florin gobierno mester pa debolbe full e 12,6% recorte salarial. CAFT ta te hasta indica cu gastonan di contrata tercer partido (lesa friends & family) ta mustra un subida drastico. Huur di edificionan (lesa friends & family) tambe a subi excesivamente y ta 40% mas halto cu na 2016 prome cu gobierno a sinta. Tambe CAFT ta indica cu e necesidad pa e gastonan mas halto aki NO ta adecuadamente splica y nos tur por adivina dicon.
Mas tristo ta ora Xiomara a indica cu gastonan di personal a baha, si nan a baha a base di un recorte salarial cu ta crea un cifra artificialmente abao. Si e recorte salarial no tabata existi gastonan di personal lo ta ariba 12% di GDP y pafor di e norma, pa no papia mes di e necesidad di mustra un bahada structural cada aña. MinFIC a menciona e famoso BVP, un plan cu Prome Minister mes a declara den Parlamento di NO a traha. Awor kier haci un estudio di gastonan di producto y servicio di paisnan den region paso nan no ta di acuerdo cu CAFT. Dus awor kier bay compara nos mes cu algun di e paisnan mas corupto y mal administra na mundo pa busca mas espacio pa derroche.
Claro cu CAFT su cartanan ta un inconveniencia pa gobierno y Parlamentarionan di coalicion cu a aproba e presupuesto. Tanto cu nan a grita pa nan budgetrecht y autonomia, nan tur a desconta recomendacionnan di CAFT, Raad van Advies, Algemene Rekenkamer, IMF etc. no pa interes di pueblo, pero pa interes di esnan gobernando y e status quo. Semper mi ta ripiti cu gobierno ta 100% financia pa pueblo, mas gobierno gasta, mas pueblo tin cu paga. Nos kier crecemento economico y hisa inversion, e unico manera pa logra esey ta baha gastonan di gobierno structuralmente pa laga mas placa den saco di pueblo. Sigui hisa gastonan di gobierno mientras ta hisa entradanan door di mas medida ta sigui manca nos economia cu ya caba tin algun di e nivelnan di belasting mas halto na mundo. Un gobierno cu ta desprecia finansas publico sostenibel ta un gobierno cu ta desprecia nos autonomia. Un pais cu no ta para financieramente fuerte, no ta para fuerte den nada.


c: text/html

text:
Caya Ritmo, Sasaki: Diahuebs den oranan di marduga un patruya di polis ta wordo manda na Citgo Sasaki, pa motibo cu un turista bou influencia tabata haciendo fastio.
Na yegada enberdad e polisnan ta topa cu un turista basta bou influencia y ta bin compronde cu e homber aki tabata dirigi su mes den un forma basta grocero na e dos damanan cu tabata nan so trahando, e tabata exigiendo di e dos damanan pa yama un taxi p’e.
E polis nan mesora a bay papia cu e turista y pa su mesun seguridad y di otronan, e polisnan na e sitio a dicidi di hiba e turista na su hotel pa e bay descansa y no sigui molestia niun hende mas.

robotstxt: allowed

filter: keep


text:
KOMUNIKADO DI PRENSA 144 /2022
21 mart 2022
Detenshon relashoná ku atrako.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku investigashon relashoná ku un kaso di atrako ku a tuma lugá 9 di febrüari
2022 na Kaya Telekomunikashon, polis a detené un hòmber sospechoso.
Djaluna 21 di mart 2022, alrededor di 14.40’or polis a detené na un establesimentu riba Jan
Noorduynweg e hòmber M.S.T.P. nasé na Kòrsou di 35 aña di edat, relashoná ku e atrako
ariba menshoná.
A presentá e sospechoso dilanti un fiskal ouksiliar ku a ordená su enkarselamentu
pendiente di mas investigashon.


text:
ORANJESTAD- 17 di december 2021
Debi na e interes grandi bou di nos comunidad pa ricibi e 'boostershot', DVG ta informa cu a dicidi di ๐๐ฑ๐ญ๐๐ง๐๐ e dianan di 'walk-in' na Centro Deportivo Libertador Betico Croes te cu diamars dia 21 di december for di ๐'๐จ๐ซ ๐ฆ๐๐ข๐ง๐ญ๐ ๐ฉ๐ ๐'๐จ๐ซ ๐๐ข ๐๐ญ๐๐ซ๐๐ข '๐ง๐จ๐ง ๐ฌ๐ญ๐จ๐ฉ' pa tur persona di 55 aรฑa of mas. Den weekend, Centro Libertador Betico Croes lo ta cera y despues di dia 21 di december tambe e Centro lo ta cera te cu proximo aรฑa
Den e dianan di 'walk-in' tras di lomba mas cu 4000 persona a acudi pa busca nan prome, di dos of e 'boostershot'.
E conseho di DVG na esnan cu ta bin vacuna ta pa bin cu un stoel como cu e rij ta largo apesar cu nos ta haci nos maximo esfuerso pa e proceso cana mas lihe posibel.
Den luna di januari 2021 'walk-in' lo continua na Centro Libertador Betico Croes mas informacion lo wordo duna den e dianan cu ta sigui.


text:
The content originally appeared on: Diario
Food and Drug Administration di Merca mester duna mas detaye — *No mester a habri porta di mundo pa Janssen Vaccine si tabata tin peliger — *Vacuna conoci como Johnson and Johnson no por stroba vacuna inocente
ORANJESTAD(AAN)- Ora ta duna informacion na publico, mester duna informacion cu ta sirbi su proposito y no informacion cu ta laga hende colga entre un “si” of “no”.
E dia cu e coronavirus nobo a cuminsa ataca, te awe no ta conoci. Pero, si tene na un teoria cu no ta e Coronavirus number uno a keda activo y a bira Coronavirus Nobo, por asumi cu na final di 2019 el a cuminsa ataca mundo.
Nunca mas hende a bolbe na normalidad, aunke awe hopi kier haci como sifuera nada a pasa.
Awe cifranan oficial ta papia di mas cu 516 Miyon hende na mundo cu a bira “caso” di e malesa cu a exigi bida di mas cu 6 Miyon hende.
Aki ta papia di cifra oficial, cu manera na Aruba mes por wordo proba, no ta e cifra total sigur di casonan ya cu cantidad di hende rond mundo, no a registra nan mes como contagia.
Covid-19 te awe no a termina. E desastre cu el a causa tampoco a termina pa dos motibo.
Na prome lugar te awe no por determina kico ta e resultado final di e atake di e malesa riba un persona pasobra ta como tempo ta pasa, curpa di hende ta mustra kico a socede.
Na segundo lugar, te awe e Coronavirus nobo ta sigui ataca y entre otro por a lesa di e cantidad di casonan cu a wordo registra riba un barco.
Cientificonan ta trata na duna tur informacion cu por na publico y riba un punto nan ta di acuerdo cu otro. Si no tabata pa e vacuna, e cantidad di hende cu a wordo hospitalisa y cu a muri di Omicron, lo tabata mes halto of mas halto cu di e otro variantenan for di dia cu e Coronavirus nobo a haci su entrada.
Pues cientificonan ta di acuerdo, cu sin e vacuna, un cantidad mucho mas grandi di hende, awe no ta forma parti di e poblacion mundial mas.
Uno di e problemanan serio pa tur hende a proteha nan mes contra e malesa cu a laga hende cu tur tipo di problema di salud atras, tabata e miedo contra vacuna.
Tur tipo di storia a wordo crea sin ningun base of prueba y asina a haci cu cantidad di hende a muri pasobra nan a nenga di vacuna.
Prome cu a cuminsa vacuna mundo, cientificonan a investiga tur e vacunanan cu a wordo presenta.
E “Janssen vaccine”, producto original Hulandes, a wordo for di prome momento cualifica como peligroso pasobra e por causa trombosis, abnormalidad den sanger di hende.
Hulanda mes ta uno di e paisnan cu a scrap e marca aki di su lista pa despues a base di e cantidad di casonan di reaccion, permiti uzo di e marca aki, cu a subi mercado na Merca tambe.
Food and Drug Administration di Merca, comparabel cu Inspeccion di Remedi na Aruba, a cera y bolbe habri porta pa e vacuna, cu awor e ta yama peligroso y a scrap for di lista Mericano atrobe.
Mientrastanto mundo ansioso pa bolbe na un normalidad cu no ta normalidad ainda, a haya un motibo pa duda den e vacuna cu a scapa bida di tanto hende.
E vacuna di Janssen (tambe yama pues Vacuna di Johnson and Johnson) lo a crea problema di salud pa 90 persona na Merca y 9 a muri
Henter mundo awor ta den panico. Vacunanan cu a evita cu hende a bira victima mortal di Omicron (cu hasta ta wordo yama griep, loke e no ta), awe ta bira obheto mas grandi di e profetanan contra vacuna.
Pakico a permiti Janssen worde uza? Pakico e conseho negativo, no a keda negativo rond mundo?
Janssen mes na februari 2022, a suspende produccion cu e anuncio cu e mester traha riba otro producto. Despues e lo a sigui.
Awe cantidad di hende ta biba cu miedo pa vacuna pasobra nan no ta comprende kico exactamente ta pasa.
Mientrastanto estudionan ta entrega prueba cu Covid-19 lo a destrui Miyones y Miyones di hende si no tabata tin vacuna.
Nos ta sigui tur desaroyo pa nan un forma responsabel informa Aruba di e desaroyonan di Covid-19 cu continuamente ta presenta un variante nobo y segun expertonan ta keda un peliger!


text:
Bonbiní na IQOS Club
Bira un miembro i risibí 18 punto inmediatamente..
Nos ta rekompensá bo preferensia i lealtat.
Gana punto i usa nan na nos Tienda IQOS òf serka nos agentenan komersial IQOS.
GANA PUNTO KU KADA KOMPRA KU BO HASI
Gana un porsentahe di bo faktura riba kalke kompra ku bo hasi den nos tienda IQOS òf serka nos agentenan komersial IQOS.
Si bo kompra ta di:
ANG 1 - 99, bo ta risibí 2% na punto
ANG 100 òf mas, bo ta risibí 3% na punto
Kòrda, mas bo kumpra, mas bo ta haña!
KOMPARTÍ BO EKSPERENSIA
Referí un amigu humadó adulto pa purba IQOS a traves di:
IQOS Shop (Zuikertuin Mall)
IQOS agentenan komersial (+599 9 670 4908)
Call Center (+599 9 788 9998)
Si bo amigu referí kumpra un aparato ámbos ta gana 35 punto riba bo tarheta di membresia IQOS CLUB.
Pasobra tin un mihó alternativa!
Pidi bo tarheta na bo tienda IQOS òf serka nos agentenan komersial IQOS.
Kondishonnan general ta aplikabel
CHÈK BO KUENTA
Try IQOS before you buy.
It’s worth the switch. But why take our word for it? Try it yourself.
IQOS is available for free trials before purchase. Simply fill out the form below and we’ll get in touch with you.
E produkto di tabako aki ta daña bo salú i ta adiktivo


text:
UPP a tuma nota cu Minister Marisol Lopez-Tromp durante un conferencia di prensa a wordo puntra pakico mester a busca un abogado di exterior pa defende un caso cu ta concerni DIP. E minister a contesta literalmente cu “semper e ta wak e experticio y background di e abogado pa ora ta trata casonan grandi.” Segun su persona lo ta trata di un caso unda cu ta regarda ley di medio-ambiente y cu na Aruba nos no tin abogado cu ta cumpli cu tal rekisito. Ademas e ta bisa cu e abogado cu DIP a contrata ta cobra mes hopi cu cualkier abogado local.
UPP a bay averigua un tiki mas leu y nos a bin comprende cu e caso cu e minister ta referi na dje, no tin mucho di haber cu “milieurecht”, pero uno mas bien di “onrechtmatige daad” y cu pa esaki lo tin suficiente abogado local cu por haci e caso aki. Mas babuca nos ta keda, ora nos a comprende cu no ta trata aki di un caso grandi manera e minister ta pretende, sino un KORT GEDING, pa simplemente stop cu e molester cu e dump di Parkietenbos ta ocaciona den e bario pa e habitantenan.
Segun nos ta comprende cu ta trata di un caso basa riba BURENHINDER y ONRECHTMATIGE DAAD. Y no ta un caso basa riba milieuwet, pasobra Aruba no tin esey ainda.
Ta obvio cu keto bay, apesar cu nos ta den un crisis, pa partido POR “the sky is still the limit”. Pakico nos ta bisa esaki? Pasobra nos tin comprondi cu DIP tin 2 hurista den servicio directo, y banda di esey tin 2 otro abogado por medio di “consultancy contracts”. Pues 4 profesional huridico, cu ta wordo paga cu fondo publico, paga dor di pueblo, pero segun e minister lo no ta capacita pa prepara debidamente un defensa pa e departamento y e minister.
Ta interesante pa sa cuanto placa pueblo mester pa e contrato di e “consultancy”-nan aki. Ki criteria gobierno y DIP ta uza pa tuma e profesionalnan huridico aki anto, siendo cu nan no tin conocemento riba milieurecht? Kico gobierno a haci pa e 2 huristanan cu ta den servicio directo di DIP, prepara nan mes riba e tereno di milieurecht?
Anto e colmo ta cu mester busca extra asesoramento pa un kortgeding, caso sumario, cu ta trata hinderverordening den e caso aki. Si encaso cu e 4 personanan aki lo no ta capas, dicon no uza departamento huridico DWJZ cu ta cay bou su colega minister di Husticia y di partido POR, pa trata un “burenhinder” y “onrechtmatige daad”? Dicon mester bay te Corsou? Anto Aruba tin mas di 100 abogado cu por trata e tipo di casonan aki, cu ta casonan masha comun mes.
Aruba no tin milieuwet ni tampoco milieurecht pa hustifica cu mester busca un abogado experto di afo pa bin haci un caso asina. Anto e colmo di esaki ta, cu ora nos di UPP a bay investiga e credencialnan di e abogado aki riba nan propio website di compania, e abogado en cuestion no tin NINGUN sorto di afinidad cu leynan cu ta trata medio ambiente. Es mas, ningun di su socionan den e bufete di abogado no tin tal experticio. E pregunta ta e ora ey, DICON minister mester bin gaña dilanti television cu, ta trata di un caso grandi y cu e abogado en cuestion tin un experticio riba tereno di medio ambiente.
Pa colmo nos tin comprendi cu e aspecto ta algo cu ta cay bou di minister di Husticia y salud, cu ta bou di minister di Salubridad. Y ambos tin un un abogado masha renombra (wellpaid) den servicio cu por haci e trabou aki.
Pakico tanto profesional huridico den un solo departamento y pakico ainda ta necesario asesoramento door di consultants? Ta asina hopi caso huridico tin contra DIP of mester constata cu e minister actual ta sigui e mesun tactica cu su predecesor cu a yena departamentonan bou di su encargo cu personal, manera entre otro na Serlimar? P’esey lo ta interesante pa sa cuanto empleadonan nobo a ser tuma den servicio na DIP y cuanto e abogado for di exterior lo ta cobra, pasobra pakico un gasto extra mientras DIP ta sobrecarga cu hurista y abogado cu ya caba ta costa un dineral. Si no tin abogado bakia riba e tereno di medio ambiente con e minister por splica cu recientemente a busca un abogado local pa defende Serlimar? Mesun abogado aki a defende Bouldin & Lawson den varios caso y gana “glansrijk” tambe. Sin papia di un otro abogado cu desde 2005 a defende Serlimar na unda esaki a gana e 7 casonan cu a ser entama contra Serlimar e tempo aya den e asunto di B&L. Dicon no a uza e coordinador y second man di DIP cu ta co-escritor di un buki riba “milieurecht” y “ruimtelijke ordening”?
Nos ta wak cu todo por todo ta busca manera pa gana un kortgeding contra di un grupo di habitantenan cu tin derecho riba loke nan ta reclama. Ta bon pa puntra con ta para cu DUMP, SERLIMAR, y e incinerator chikito, y RWZI!
UPP ta urgi e minister pa atende di nobo cu un solucion na unda ta inclui Bouldon & Lawson. Ta conoci cu tin por lo menos 3 conseho pa pone e planta di WasteAway di B&L den funcionamento back. Nos sa cu nan a haci un investigacion caba riba peticion di e minister anterior y cu nan solucion lo no ta di e costoso ey. Esaki na bienestar di e bario y su habitantenan, y na bienestar di finanzas di Aruba. Por fabor para malgastamento di placa cu no tin!
Partido UPP
Booshi Wever
28 di mei 2020


text:
Christopher Geerman a bay Merca 6 aña pasa pa haci di su pasion su carera profesional den e arte culinario. Na e scol ta unda el a topa den klas cu Ashley Hayes, cu tambe tabata eynan pa mesun rason cu ne. Arte Culinario ta dos palabra cu hunto ta envolve loke ta realmente unico y bunita, mescos por describi tambe e amor di Chris cu ta chef & Ashley cu ta pastry chef.
E miho momento cu Chris a scoge ‘pop up’ e pregunta tabata na Disney World pa e celebracion di nan 6 aniversario di noviazgo. El a desea pa ‘surprise’ Ashley y puntre pa casa cu ne. E fecha pa e dia special den nan bida a bira 31 di augustus y durante un bunita ceremonia na beach, Chris & Ashley a ricibi e bendicion pa nan union matrimonial. E tabata un momento hopi bunita pa Chris ora e tabata mira Ashley ‘walk down the aisle’ bisti na blanco. Ademas di mira su famia y su friends despues di casi 3 aña pa ta hunto cu nan riba un dia asina special
Entre e invitadonan tabata presente un di e primanan popular di Chris, esta ex-Miss Aruba, Tracey Nicolaas, cu ta den dushi espera. Tracey tin 5 luna na estado y su pareha, Omar Steve Lejuez, ta bira tata pa segundo biaha. Awor un dama hoben y elegante, Jovȇlle Castro, yiu muher di Poentje, cu a acompaña su mama Valery na e fiesta. E fashionista y influencer, Candy Rasmijn, manera semper ta luci espectacular tabata acompaña pa e beyesa, Katyuska Hessing, cu ta pareha di su yiu homber.
E mama di e bruidegom, Maria Geerman-Esguerra, tabata un excelente anfitriona y mas importante, un mama orguyoso y felis hunto cu su casa Dino Geerman. E celebracion di e matrimonio di Christopher & Ashley tabata esplendido y cu tur e detayenan special pa hacie un dia inolvidabel. E plan cu e pareha tin ta pa realisa hunto e creacion di un concepto unico den nan ramo di arte culinario y despues pa sigui expande esaki. Pabien y Exito na Christopher & Ashley Geerman.


text:
Poema na papiamentu di Lucille Berry-Haseth
Invitashon
Algun famia i amigu di Lucille ta invitá bo pa un programa kultural festive ku presentashon di Enkuentro Ontmoeting, un selekshon di poema na papiamentu di Lucille Berry-Haseth i nan tradukshon na hulandes di Fred de Haas, ku ilustrashon na koló di José Maria Capricorne,
djadumingu mainta 18 di ougùstùs 2013, 10.00 or – 11.30 or,
den sala grandi di Cultureel Centrum Curaçao, Koninginnelaan, Emmastad
letra: Bernadette Heiligers, Sidney Joubert,
Eliane Haseth i Lucille
baile: Rudsel D’Antonia
muzik: Wim Statius Muller
buki na benta na preis spesial


text:
The content originally appeared on: Diario
Ademas di caso penal Avestruz
ORANJESTAD (AAN): Ademas di ta buscando castigo di prison, ta parce cu autoridadnan lo kier pa ex-Ministro Benny Sevinger bay paga tambe placa cu e lo a haya di ganashi di negoshi durante su gobernacion.
Desde diamars 14 Juni 2022 den Corte di Husticia a sigui cu e “regie zitting” di e caso penal Avestruz. Diamars Fiscal a anuncia cu Ministerio Publico lo cuminsa un caso pa kita pertenencia contra Benny Sevinger.
Ta sigui scucha testigonan: Mientrastanto, manera DIARIO a publica, e interogacion di testigonan ta sigui tuma lugar. Por a compronde cu e schedule di scucha testigonan ta te Augustus 2022.
Kita 914 mil florin for Sevinger: Diaranson mainta a sigui cu e “regie zitting” caminda por a scucha Fiscal bisa cu por spera cu ora di tratamento di caso Avestruz cu lo ta e aña aki ainda, lo demanda pa kita 914 mil florin di Benny Sevinger. Esaki a base di investigacion cu a haci den caso Avestruz, caminda a constata cu e sospechoso ex minister Sevinger lo a haya ganashinan.
Abogado mr. Illes a bisa Hues cu e lo ta prefera pa e caso lo ta despues cu tin e sentencia di Hues den e caso Avestruz.


text:
Boneiru
Di tur un poko di loke ta pasa na Boneiru
Alumnonan di siklo dos djaweps último a dispute di un dia agradabel i krioyo asina pa fortifiká now kultura i folklor.
***
Segun analista historiador Arthur Sealy den su último komunikado a skirbi ku lo bini un ola Kroon i no a dura mashá ku por mira ku aktitut di diputado Kroon ta mustra den direkshon di poder apsoluto ku ta un peliger pa demokrasia.
***
Di akuerdo ku Sealy, nos ta despuesto pa para mira
kon ta mata demokrasia.
Si ta esei ta e kaso nos no mester yora na momentu ku metodo Sint Eustatius drenta na vigor?
***
Si gobernantenan sigi asina ta kita gobernashon for di manera Knops a hasi ku Statia.
***
Algu na mi konsepto ta un redikules di marka mayó loke direktiva di UPB a hasi dor di elogiá diputado Kroon enbes di hala su atenshon i pidié pa e renunsiá.
***
Na Boneiru tin politiko ta hasi komo sifuera nan indespensabel i ku trabou di gobernashon ta vaste dienst nan tin.
***
Bonaire konosé kaso di taksi, di BHM, ku falta tratamentu, rosamentu di tereno, ledlamp stadion pa menshoná djis eseinan i awor ta Rotònde ta e batata kayente. Pa e aktonan di no bon gobernashon e diputado a haña elogio.
***
Nada kontra Kroon komo ku e ta mi amigu i ta yuda hopi hende personal pero e la hasi muchu kos ku no ta kai bou di bon gobernashon. E la hasi nan pa bienestar di publo. Loke ta komprendibel. No ku e la enrekesé su mes. E kosnan aki ta hopi laf pa skirbi, pero mester skirbi nan.
***
Gezag ta kontentu ku danki na pueblo su koperashon i bon komportashon, ayera e por a anunsiá ku nos ta bai sigui suavisá e medidanan.
***
Nos ta pasa entrante mayan 23 di aprel di nivel di riesgo sinku pa nivel di riesgo kuater. Entrante mayan tambe lo no tin toke de keda mas i no tin prohibishon pa bebe alkohòl den lugá públiko mas.
***
E medidanan ta konta pa tres siman, pero naturalmente lo evaluá si por sigui suavisá mas trempan.
***
E kantidat di hendenan ku Covid-19 na Boneiru a baha drástikamente i ta premirá ku e kantidat lo sigui baha. Espesialmente e sifra di persona ku ta den hospital a baha, poniendo asina ménos preshon riba kuido médiko.
***
E otro motibu pa suavisá e medidanan ta ku mas i mas hende den nos komunidat a bakuná i asina ta protehá kontra e virùs.
***
Pero pueblo mester duna su koperashon si. Keda tene e reglanan di 1.5 m, tapa boka, laba man, sino ta bolbe re introdusí nivel 6.
***
Vikario Episkopal pa Boneiru, pader Santiago Malagon Pedraza, ta invitá fielnan katóliko di Boneiru pa partisipá na un mainta di charla i di Santa Eukaristia riba dia 1 di mei 2021 Fiesta di San Hosé Obrero, ku ta keda transmití tambe for di misa Parokia San Bernardo na Playa.
***
Ora : 10’or mainta
Medionan : Lo ta un transmishon pa tur plataforma di Voz di Bonaire i Facebook di Parokianan. Otro radio i planta di televishon tambe ta invitá pa graba of transmití.
***
Entidat Públiko Boneiru (EPB/OLB) a lansa su wèpsait nobo. Awor bo por traha un sita online ku Registro Sivil pa un deklarashon di nasementu, un petishon pa un pasport nobo òf pa un reibeweis. Empresarionan tambe por pidi nan lisensianan via e wèpsait nobo akí. E adrès di e wèpsait ta keda meskos, www.bonairegov.com. E wèpsait ta yená ku informashon na papiamentu i hulandes.
Tambe e wèpsait ta habri riba bo tablèt i selular i e ta fásil pa usa. Habitantenan tin akseso na tur tópiko ku ta relevante pa nan bienestar.
***
PA PROMÉ BIAHA BONEIRU TA BAI KOMPETÍ DEN ‘CARIBBEAN MOTOR SPORT FESTIVAL 2021’ na Sint Maarten.
Miéntras ta prepará pa e aktividat anual ‘CARIBBEAN MOTOR SPORT FESTIVAL 2021’, djasabra último e organisashon ‘Sint Maarten Automotive Federal’ (SMAF) a organisá un seremonia relashoná ku e aktividat menshoná ku ta tuma lugá na luna di yüli.
***
Konseho pa bai bakuna.
Boneiru
Nòchi Willem, konehero di Union Sindikal Boneriano, USIBO
Sindikalismo na Boneiru (parti 2)
Siman pasá mi a elaborá riba e prinsipio di Independensia Sindikal i nos a trata e diferente aspektonan di Independensia Sindikal.
Awe lo mi elaborá riba e otro prinsipionan ku ta forma e base di sindikalismo. Un di nan ta: Demokrasia Sindikal
¿Kiko ta demokrasia Sindikal ?
Den sindikato e práktiká di demokrasia ta direkto i partisipativo. Esaki kier men ku representantenan sindikal ta ser elihí atraves di elekshonan statutario. Tur miembro tin derecho di bos i voto pa skohe i ser skohé i tur akuerdo mester tin apoyo i sosten di mayoría. Demokrasia sindikal ta basá riba e echo ku tur desishonnan grandi ku e organisashon ta tuma ta surgi for di asamblea (kongreso) general den kual ta partisipá e mayoría di e miembronan. Miembronan sin ningún opstákulo por opiná por ehèmpel ku si ta bai wèlga òf otro tipo di lucha. Pa disidí riba wèlga por ehèmpel ta e miembronan ta disidí ora ta welga, e kurso di e welga i akshonnan ta tuma. Ta nan tin e palabra definitivo i final.
Demokrasia sindikal ta tambe e prinsipio di kada trahadó pa skohe den libertat kua sindikato e ta afiliá na dje. Esaki ta ankrá den nos konstitushon. Nos ta ilustrá esaki awe ku e kaso k uta tumando lugá na Selibon kaminda trahadónan a disidí ku nan kier afiliá na otro sindikato pa defendé nan interesnan.
Art. 8 Grondwet van Nederland ku ta grodnwet ku ta konta pa Boneiru tambe
Het recht tot vereniging wordt erkend. Bij de wet kan dit recht worden beperkt in het belang van de openbare orde.
Na papiamentu e artikulo aki ta bisa: E derecho di asosiashon ta rekonosé. Solamente pa via di lei por limita e derecho aki na interés di orden públiko,
ILO, ku ta International Labour Organisation tambe ta defendé i rekonosé e derecho fundamental di e trahadó pa lanta of pa djoin un organisashon sindikal. E ta bisa:
The right of workers to form and join organizations of their own choosing is an integral part of a free and open society.
Na Papiamentu e ta bisa:E derecho di trahadónan pa lanta òf djòin organisashonnan di nan propio eskoho ta parti integral di un sosiedat liber i habri, esta un sosiedat demokrátiko.
Den e kaso di SELIBON ta e derecho aki e trahadónan a usa pa disidí den tur libertat ku nan ta bai afiliá na un sindikato di nan preferensha. I tur sindikato, pero tambe dunadó di trabou, den e kaso aki gerensia di SELIBON mester respetá e derecho aki inkondishonalmente.
E menasanan, e intimidashonnan, e deklarashonnan ku trahadónan lo pèrdè nan derechonan ankrá den nan CAO, akusashonnan di traishon, forsa pa keda retené kontribushon, metementu di miembronan di gerensia ku ta manda hende bai te na kas di e trahadónan ku a disidí di bai afiliá na otro sindikato ta totalmente robes i for di sla.
E ta pone un mancha grandi riba e sindikato ku ta hasi e práktikanan aki i e ta mustra ku gerensia di e kompania no ta respetá demokrasia i komo ku ta un kompania di gobièrnu, gezaghèber i bestuurscollege inmediatamente mester instruí e gerensia pa apstené su mes for di e práktikanan maligno aki.
Pa haña klaridat ta kua di e sindikatonan tin mayoría di e trahadónan organisá, tantu Selibon komo AFBW a pidi mediador di gobiernu pa organisá un referendem na Selibon. Konforme nos leinan e mediadó riba término korto lo organisá esaki i tur trahadó ku derecho di voto lo por partisipá na e referèndem i den tur libertat i sekresia nan lo por vota pa e sindikato di nan preferensia.
Ta bon pa liderato di sindikato den e dianan ku ta bin duna informashon ophetivo na e trahadónan di Selibon tokante e referèndem ku ta na kaminda. Ta bon tambe pa mustra gerensia pa keda leu for di e derecho di e trahadónan i ni direkto ni indirekto trata na influenshá e trahadó. Sigur mester mustra gerensia, den e kaso aki sr. Rudsel Leito pa e i su miembronan di staf apstené nan mes di tur klase di akshon ku ta hole menasa, intimidashon o represaya kontra kualkier trahadó ku ta bai hasi uzo di su derecho di eskoho liber na kua organisashon sindikal e kier pertenesé. Si bo no kier tin guera ku lagadishi no planta bonchi kantu di trankera. Si Selibon kier pas laboral, antó laga e referéndum tuma lugá den tur trankilidat i libertat. Esaki ta konta tambe pa e sindikatonan ku a partisipá na e referéndum. Keda korda ku boso prinsipio ta pa SIRBI INTERES DI E TRAHADO I SU FAMIA i no propio interés.
Boneiru
Selebrashon di Dia di Boneiru ku sintimentu miksto
Kralendijk–Awe 6 di sèptèmber pueblo boneriano a selebrá Dia di Boneiru kuminsa for di mainta ku reunion Solèm, siguí pa hisamentu di bandera kompañá pa himno adaptá kual ta hopi kuestionabel den komunidat pa despues palabranan di Pastor Mark Hooijschuur, sigui pa gezaghèber interino, sigui pa diputado Nina Den Heyer pa despues presentashon un kor I 4 kantante pa despues Honda siudadanonan di honor pa despues un show di Baile pa kloudurá e programa ofisial di Boneiru.
E aña aki ta di 70 aña pasa ku Konseho Insular a reuní pa promé bia i 39 aña pa promé e selebrá e promé Dia di Boneiru.
Skirbí pa Tico Janga.
E promé barku krusero a drenta haf di Kralendijk despues di 18 luna pa promé bia. Pabien i nos ta spera ku no te promé i último. Un esfera positivo a reina djaweps último. Ta bai trata pa haña mas barku krusero pero ku e situashon di e pandemia ku ta asotando mundu kosnan ta kambia un ora pa otro.
E forma ku e toformentu na nos himno a bai, ta kuestionabel, ta algu ku regardá un isla su intidat anto ta hasié den sekresia? Mi ta wak mas leu ku defakto meter a asta bin ku enkuesta òf un referendum pa sondea. Tin hende ke hasi wega prèt paso nan no tin noshon di kiko ta trata aki.
*
Tin persona ta kere ku ta empleadonan di Servisio di Kultura, Arte i Literatura ta inbolví den e proyekto modernisashon di himno di Boneiru, luga ta empleadonan di R&O ku Handhaving.
*
Nos a komprondé ku for di prensipio di e proyekto di himno aki servisio di Komunikashon tabata poko envolví. Pero desde ku un di e empleado ku tabata enkargá ku parti e proyekto a keda trasladá pa SKAL
tantu servisio di komonikashon ni SKAL no ta involví mas manera mester ta .
“*“
Ami ta haña redikulo ku un asuntu di kambia un himno komo sorpresa. Si tabatin transparensia informá pueblo kiko ta bai pasa ku ta bai kambia nos himno nashonal ta algu sagrado I mester a traha un komishon hasi e estudio i konsehonan korespondiente pa bai K.I. I pidi pa kambia e himno pa inkorporá otto instrument pa modifiká e himno. Asta kisas puntra Pueblo kiko e ta pensa. Ta kambia a kambia e himno sin niun prrvio aviso. Asina ku hinka un otro instrument den ta un kambio. Asina ku modifiká un kansion himno etc, ta kambio. Kuenta di no a kambia letra, melodia pero a hinka blas instrument violin chelo ta kambio. E forma ku e kos aki a bai ta kuestionabel.
“* “
Un himno no ta un disko ku ora un hende haña ta bon e ta entamá un proyekto pa kambia un himno. Ta kos serio i sensible ku mester poné debidamente. Meskos lo por a hasié ku bandera di Boneiru i dia 6 Sept haña nos ku sorpresa ku a kambia koló di e bandera. Mi ta komentá paso mi a traha na V&P / comunicatie. Dikon SKAL ku ta un servisio di kultura no ta den?
“* “
E ora ei por a usa e fondo pa otro proyekto. Por ehèmpel siña i eduká e bandanan krioyo kiko ta musika KULTURAL folkliriko i ya nos ta stòp di daña nos folklor sin sa.
“*“
Awor si Hulanda no a poné fondo disponibel lo a modifiká e himno.
“*“
Kolegio Ehekutivo riba proposishon di diputado enkarga ku kultura, despues di a analisá e supsidio ku eksklusivamente mester keda usa pa kultura a disidi ku lo bai modernisa e akompanjamentu musikal di nos himno di Boneiru. Pa tal rason a lanta un komishon di musikonan i artistanan boneriano pa realisá e proyekto aki. Tambe lo tin un kuerpo di hurado ku lo evalua e produkto E produkto final den un forma di un regalo lo keda presenta riba 6 di september 2021 riba Dia di Boneiru. Ku un publikashon asina aki ora e desishon a kai na mi humilde opinion lo a evitá tur sorto di diskushon i spekulashon. Esaki yama TRANSPARENSHA DI GOBERNASHON.
“* “
E asuntu ku himno ta bira bieu i nos ta den tempu moderno pa mi no ta un argumentu. Himno no sa bira bieu ni no sa kambia himno. Nos tin prueba di paisnan ku a bira independiente en siglo nan pasá ku ofisialmente nunka a kambia nan himno. Ta nos so ku nos lokura ku ta keda kambia himno, kambia status i bira kolonia bèk na lugá ku nos a traha ba bienestar di pueblo pa progreso nos politikonan sinberguensa a enrikesé nan mes i desgrasiá un pais.
“* “
Awor nos ta blo sigui slijm Hulanda ku no tin niun tiki rèspèt pa nos.
“* “
De nuchtere Nederlander aan het woord, segun Nochi Willem. Den e konteksto aki e ta ofresè un alternativa realístiko. Si proyektá su pensamentu riba Boneiru den konteksto di komportashon elektoral di nos pueblo mi kier bisa esaki. Ohalá na interes di pueblo boneriano e partidonan MPB, DP, UPB i Frakshon Coffie por surpasá nan sombra i bin ku un Bestuurscollege ku realmente ta bai atendè e problemanan serio ku nos ta konfrontá. Pa logra esaki ta deseabel pa bai mesa di negaosashon, bèk, ya ku e gritu komun ku nos ta tende di mandatarionan aktual pero tambe den komunidat ta ku e struktura estatal mankaron i spesialmente e forma ku a duné kontenido ta strobando e desaroyo sano, durdero i sostenibel di Boneiru. I si ta nesesario forma un Besturuscollege ku un programa te na e próksimo elekshon ku ta atendê esaki ku tur seriedat.
“* “
Biniendo bèk riba e bòmbòshi di himno, no ta e hóben Ito Martis kumunidat tin problemá kuné, sino e diputado i OLB. Pasó tin algun grappermakker ku no tin niun tiki noshon di kiko ta kome i bebe di himno i kultural, ta papia idiotes i brua tera. Komo ku nan ta insinuá ku nos no ta duna rekonosémente na nos artistanan. Loke no ta kuadra ku berdat. Nos ta kuestioná gobièrnu kon e asuntu aki a bai.
“* “
Esmas ta e forma no transparente ta kuestionabel den e kaso di himmo aki. Komo ku por bin ku un koro celestial mes si nan ke, pero bo no por ni mag sorprendé un pueblo ku su himno ku no ta aprobá pa Konseho Insular i pueblo.
“*“
Esmas no por tasina ku un gobièrnu pa medio di su diputado enkargá ku kultura i asuntunan sosial ta minimalisá/ kòrta den asuntunan sosial pa kombatí pobresa, ta kita fondonan distiná pa Plataformanan di bario antó ta bai di akuerdo ku suma supstansial di kasi 44 mil $ pa ahustá himno i traha un mini dokumentario di e himno di Boneiru, pa presenté Dia di Boneiru siendo e pueblo no por partisipá aktivamente né presentashon i selebrashon di Dia di Boneiru.
“* “
E akto nan aki ta un bòftá den kara di pueblo boneriano i ta supestimá e komunidat su inteligensia. Mientras ta karesé di fondo pa drecha kalidat di bida kultural i sosial ekomomiko den barionan di Boneiru ta malgastá fondonan for di Hulanda destiná pa kultura. Si ta gobièrnu di Boneiru mes mester lo a saka e montante ski cpa renobá himno lo e no a saké, esei nos ta sigur.
“* “
Ta malversashon di fondonan sin ta un proyekto di prioridat mirando e situashon ku nos ta pasando aden.“Ku asombro i alabes hopi interogansia Gabriel Mercera i Peter Silberie mester a tuma nota den medionan di komunikashon, ku porfin ta bai hasi kambio na himno di Boneiru.
“*“
Motibu di esaki ta ku ámbos persona den pasado ( 3 aña pasá), komo hefe interino di SKAL i hefe di Indebon a kuminsa ku e proyekto, despues ku Sr. Jairo Evertsz a aserká Peter Silberie pa kambio na e himno.
“*“
Intenshon di e kambionan tabata pa medio di teknologianan moderno, ahustá e himno i hasi esaki ku musikonan lokal. Spesifikamente ahustá e musika, manera e melodia i areglo antó na e letra lo no kambia nada.
“* “
Mi a skirbi i papia splika ku e puesto di trabou belasting hefe prison brantwer ZVK etc ku ta bou mando di Hulanda, ta keda ehekutá pa distemá di roleer pa Hulandesnan haña opurtunidat pa disfrutá in de tropen.
Daily Nobo
Segun resultado di outopsia: Ta indiká ku Jayland Walker a keda perforá ku por lo ménos 60 tiru di bala di 8 polis
Repúblika Dominikana a ku sifra rekòrt di turista na luna di yüni
Minister di salubridat na Inglatera: Ta pronostiká un oumento drástiko di britanikonan ku lo keda hospitalisá relashoná ku Covid-19
Na Chicago durante e desfile di 4 th of Yuly: Hòmber a basha bala den multitut lagando un saldo di 6 morto i 24 herido
Na Brazil: Kardinal Cláudio Hummes bon amigu di Papa Fransisco a fayesé
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Tin indikashon fuerte: Hulanda ainda lo no ta pidi despensa pa su pasado di esklabitut
Barcelona no ta entrega: Bayern ta pidi 60.000.000 pa “Lewa”…
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal23 hours ago
Alumnonan di Skol Sint Antonius a traha modelo di lanthùisnan
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…


text:
(CuraçaoChronicle) – Corte Comun di Husticia di Aruba, Curaçao, Sint Maarten and Bonaire, Sint Eustatius y Saba a duna veredicto contra e respuestanan atribui na dje den e documento investigativo di Investico/De Groene Amsterdammer y subsecuentemente e programa di radio Argos. E hues a skirbi den Antilliaans Dagblad cu varios veredicto tabata incorectamente reproduci.
Fin di mei a bira cla cu e plataforma investigativo Investico, hunto cu De Groene Amsterdammer y programa di radio Argos tabata trahando riba un piesa tocante sector di wega di placa na Corsou. E sector di wega di placa a purba di preveni publicacion di e documento aki mediante proceduranan sumario, pero e hues no a bay di acuerdo.
Tres dia despues, e piesa ‘Ruleta cu estado di derecho’ a keda publica, sigui tiki despues pa e transmision di radio Argos. Como resultado di e investigacion, partido ChristenUnie den parlamento Hulandes a entrega preguntanan parlamentario, e asociacion comercial Coga na Corsou a yama e exposé ‘asesinato di caracter’.
E Corte mes awo tambe a responde na e documento. Den un articulo den corant local Hulandes, Antilliaans Dagblad riba diamars, hues di prensa Sigmar Carmelia ta nombra varios asunto cu e ta kere ta incorecto.
“E Corte anteriormente tabata den contacto cu Sra. Kuijpers, kende a haci un cantidad di pregunta na e Corte. Ta destaca cu e contestanan desafortunadamente no ta completo, y riba algun punto a keda incorpora incorectamente den e documento. Esaki no ta haci husticia na e respuesta di e Corte na e preguntanan di Sra. Kuijpers.”
Corte di Husticia ta opone Investico tocante Cramm
Den e articulo di Investico/De Groene Amsterdammer y e transmision di radio di Argos, a dedica atencion amplio na e mal fortuna di blogger Nardy Cramm. E periodista Hulandes a indica den e documentonan cu sector di wega di placa na e isla ta haciendo su bida miserable pasobra e ta opone e sistema actual di licencia master y sublicencianan. Ademas, e ta continua yamando e sistema ey ilegal, cual ta contra e sector cu ta indica cu e ta completamente legal.
Den e articulo den e corant, e hues di prensa principalmente ta opone e documentonan relaciona cu Cramm. Por ehemplo, e documentonan di e periodistanan investigativo Hulandes a declara cu un hues no a excusa su mes den un caso contra Cramm. Esaki mientras e hues en cuestion anteriormente a traha como abogado pa sector di wega di placa. E hues di prensa a skirbi cu claramente el a indica na Investico/De Groene Amsterdammer/Argos cu Hues Lasten no tabatin motibo pa excusa su mes, pero cu e defensa por a entrega un solicitud pa reto. No a hacie, y durante e audiencia e defensa no a trece dilanti un posible conflicto di interes.
Cramm, kende a declara den e transmision di Argos cu e mester a sconde den exterior pa miedo pa represalia, no ta solamente un blogger y periodista. Tambe e ta fundador di fundacion SBGOK. E fundacion aki ta trece dilanti demanda contra e licenciadonan master y oficinanan di trust riba e isla den nomber di hungadornan maltrata. Den e articulo di Antilliaans Dagblad, e hues di prensa ta duna contexto na e comentario den Argos cu Cramm a perde tres procedura sumario. Segun e hues, mester a keda menciona tambe pa e balans di e piesa cu fundacion SBGOK tambe ta gana demanda contra e companianan di wega di placa online.
Potret di De Groene Amsterdammer pa e articulo ‘Roulette met de rechtsstaat’.


text:
Dialuna merdia departamento narcotica a tene un entrada hudicial na un cas na Casibari. Team di aresto tambe tabata presente durante e razia aki.
Presente tabata fiscal di ministerio publico, recherchenan a detene cuatro sospechoso tur ta hende homber y un ta menor di edad di 13 aña. A listra full den e cas y tuma varios articulo den beslag e.o cocaina, placa y piedra relaciona cu e investigacion andando. E sospechosonan a keda transporta pa warda di Polis unda interogacion lo sigui.
Rato despues durante full e listramento a bolbe detene dos persona mas un hende muher y un otro homber di edad hoben. A tuma tur cos den beslag cu tabata di importancia pa cu e investigacion, y un altezza tambe a keda confisca.
Aki ta sigui tur e inicialnan y edad di e sospechosonan.
S.Y.V. K. naci na Aruba di 23 aña.
J.A.N. K. naci na Aruba di 13 aña.
J.C. L. naci na Aruba di 18 aña
B.J.J. K. naci na Aruba di 19 aña.
M.G. Q. naci na Aruba di 31 aña.
Y un hende muher di inicialnan:
V.E. N. naci na Aruba di 67 aña.


text:
CHICHI ta PUNTR'ABO
21 Maart 2016
Siman cu a pasa Chichi tabata di luto. Un siman unda a recorda con e isla aki a haya su ‘simbolonan patrio’. Pero e mentiranan riba cual algun di nan ta basa nunca a wordo clarifica. Chichi no a mira nada di balor pa celebra.
Cua ta e libertad cu nos pais ta gosa di dje? Esun cu tabata y cu te awe tin e poder di ‘verdeel en heers’ (dividi y goberna) ta sigui cu su tactica. Atencion a keda desvia y historia a wordo troci.
E ‘nochi cultural’ tabata un ‘desastre cultural’. Esta un bista mahos, fayonan tecnico, presentadonan di television cu mester bula improvisa cada rato pa yena buraco... ta asina ta promove cultura na Aruba? Ey bo ta mira cu Cultura nunca y te awe no tin balor.
E diferente discursonan teni pa varios mandatario y ex-mandatario durante di e acto protocolario dilanti di bestuurskantoor, tabata otro trocemento di berdad cu complicidad di esnan cu ta mira e luga aki sink, ta bati man y sigui duna ‘carte-blanche’ pa caba cu existencia di nos pais.
‘E baile aki tin un nomber... Horopo?’. Un pregunta lansa den aire ‘live’ pa un presentado di television n.b.! Unda Educacion General a keda? Mester lesa pa educa bo mes, bishita eventonan cultural en general, no solamente hip hop y carnaval... tin mas cos na mundo... E ta necesario principalmente ora bo ta traha den comunicacion anto bo ta pretende di ‘informa y educa’.
No lubida di instala camara di vigilancia na Santana di Cacho. Poco dia pasa Chichi a tende cu un hala di ilegal a drenta atrobe eynan. Polis a core busca nan, pero nada. Ya nan a drenta caba, topa cu esnan cu ta yuda nan haya trabou, vivienda y ta abusa di nan despues. Esaki ta ser yama ‘trata di hende’, of ‘mensenhandel’. Unda e ‘cuerpo special’ cu ta trata esaki a keda?
Chichi ta puntra di con Ministerio Publico ta funciona na Corsou y aki na Aruba ta laga di desea? Acaso no ta e mesun leynan ta conta? Ta straño cu cierto denuncianan ta wordo investiga y otro no. Talbes mester investiga Ministerio Publico mes pa wak ta kico ta pasando eynan?
Ta berdad cu nos isla ta uno multicultural. Pero ora kier promove INTEGRACION anto mester papia un idioma so: esun di nos, Papiamento. Chichi ta haya cu mester siña e Arubiano ‘nobo’ respet pa nos ‘balornan patrio’ di cual nos IDIOMA ta esun cu mas ta identifica nos, tur dia!
Mescos tambe ta conta pa e dunamento di permiso na establecimentonan comercial pa ta habri riba e dia mas importante di nos pais. Chichi no ta mira e necesidad pa supermercadonan ta habri. Ta como sifuera cu e doñonan, cu den su mayoria ta Chines, no ta forma parti di e comunidad. Unda e respet a keda?
No por ta asina cu ta multa un persona pa hisa un bandera cu e colo blauw original di 40 aña pasa, pero si ta duna permiso pa establecimentonan habri riba dia di Himno y Bandera, Status Aparte. Ta parce cu e comerciante tambe tin un ‘status aparte’ den e Status Aparte. No por!
Encuanto e cuestion di un gobernador nobo pa nos isla, Chichi ta propone pa Buchi bira gobernador. Buchi ta un homber honesto, trahado y sigur e nunca tabata un politico. Un homber di pueblo cu lo sa di busca pa su pueblo wordo respeta y bay dilanti den reino mescos cu e ta haci pa su famia esta ami, Chichi su casa, nos 4 yiunan y nos nietonan.
Con a para cu e buscamento di gas y petroleo den nos awanan teritorial? Masha dia Chichi no a mira e meneer cabey blanco na television. Esta meneer Curet cu ta duna un ‘update’ cada tanto tempo. Ademas, Chichi kier sa ta con e bolo aki ta bay wordo parti of a wordo parti caba?
Cu si ley di cacho ta importante? Sigur cu si! Mahatma Gandhi a yega di bisa: ‘Grandeza di un nacion y su Progreso Moral por wordo husga pa e manera con e ta trata su animalnan’. Pero esaki no ta aplica pa cacho so sino pa tur animal. Paso cu e ta mustra riba e respet pa otro sernan cu cual nos ta comparti e planeta.
Papiando di comparti planeta, saca cabes for di tera, laga politica di avestruz para y mira rond kico ta pasa den mundo. Paso, is(o)la of no, nos ta wordo afecta. Imagina bo si Donald Trump mester gana eleccion na Merca...
Y con a para cu e rosamento cerca di un hotel grandi? Hasta e turistanan a keda hororisa pa e falta di ‘progreso moral GREEN’ aki. Unda leynan di Naturalesa y Medio Ambiente a keda? GREEN no ta unicamente molina di biento y panel solar... ta nos flora y fauna tambe!


text:
Jurickson Profar
Jurickson Barthelomeus Profar (n. 20 di febrüari, 1993 na Willemstad (Kòrsou)) ta un pelotero profeshonal di Kòrsou. E ta hunga den posishon di shortstop pa e e ekipo Texas Rangers den Major League Baseball.
Hubentut[editá | editá fuente]
Profar a partisipá den beisbòl den Little League World Series na aña 2004 i 2005. Komo parti di e selekshon di e ekipo di Pabou Little League di Willemstad, Kòrsou, el a yuda gana e ekipo di Conejo Valley East Little League di Thousand Oaks, California pa nan titula kampion 2004. Ku e selekshon di 2005 el a bolbe logra yega final, pero e biaha akí nan a perde kontra di e ekipo di West Oahu Little League di Ewa Beach, Hawaii.
Karera profeshonal[editá | editá fuente]
Riba 2 di yüli, 2009, Profar a firma ku e ekipo di Texas Ranger. Otro ekiponan kier a firma Profar komo picher, pero e ekipo di Texas Rangers tabata e uniko ku kier a firmé komo shortstop, su posishon preferí. El a pasa su promé temporada profeshonal huntu ku e ekipo di Spokane Indians. El a bati .250 ku 4 home run den 63 wega.
Promé ku e temporada di 2011, Baseball America a skohé Profar komo e di dos mihó prospekto di e ekipo di Texas Rangers i e di 74 enté. El a hunga e temporada di 2011 ku e ekipo di Hickory Crawdads. El a wòrdu skohé komo represante di e ekipo di Texas Rangers den e All-Star Future Game di aña 2011. El a finalisá e temporada batiendo .286/.390/.493 ku 12 home run i a wòrdu nombrá komo e South Atlantic League MVP. Tambe el a keda nombrá e mihó shortstop di e tim di Baseball America's Minor League All Star. El a keda nombrá pa aparesé den e All-Star Future Game di aña 2012.
Riba 31 di ougustus 2012, Texas Rangers a subi Profar riba nan roster di liga grandi i komo posibel hungadó den postseason. E ta e promé pelotero nasé na 1993 ku ta hunga den liga grandi i aktualmente ta esun di mas yòn tambe. Den su debut den liga grandi, Profar a kuminsa na segunda base na lugá di Ian Kinsler, ku tabata for di wega pa leshon i den su promé turno na bate Profar a bati un home run di 388 pia na man di Zach McAllister. Den su segundo turno ela bati un doblete i bai di 2-4 pa e partido ei.
Profar a kuminsa e temporada di 2013 den e Triple-A Round Rock. Den mei 2013, Rangers a yama Profar na momentu ku mester a pone Kinsler riba e lista di hungadó leshoná. Den e wega di 26 di mei na Seattle, Profar a dal su di dos home run na man di Hishashi Iwakuma.
Na final di e temporada di 2013, Rangers a hasi un interkambio di Kinsler, kual a buta ku Profar a sigurá e puesto di segunda base.
Profar a kuminsa e temporada di 2014 ribe e lista di hungadónan leshoná di 60 dia i no tabata spera pa e regresa te medio juni. Riba 22 di mei, e organisashon di Rangers a anunsia ku Profar a bolbe leshoná su brasa, kual a pone ku e lo mester a perde henter e temporada di aña 2014. Riba 23 di februari 2015, Profar a operá su brasa, kual a pone ku e lo pèrdè henter e temporada di aña 2015.
Karera internashonal[editá | editá fuente]
Despues ku e ekipo Nashonal Hulandes a avansá pa semi final di e World Baseball Classic 2013, manager Hensley Meulens a pidi publikamente pa Profar por forma parti di e ekipo Hulandes, ya ku Profar a nasé na Kòrsou. E ekipo di Texas Rangers a duna Profar permit pa por partisipa komo miembro di e ekipo Hulandes korto tempu despues di esaki.
Bida personal[editá | editá fuente]
Na 2012, e ekipo di Texas Rangers a firma Juremi Profar, ruman chikí di Jurickson.


text:
Nos ke yama Dios danki pa e kresementu notabel di entrega di Ofrenda di Gratitut na Aruba, Boneiru i Kòrsou. E oumento por ta indikashon di un mihó komprondementu di e inisiativa. Pasobra, e inisiativa di Ofrenda di Gratitut, di Union Karibe Hulandes, NO TA UN PLAN PA REKOUDÁ FONDO. Mas bien, e ta fasilitá kada persona, miembro òf nò di Iglesia Atventista na Aruba, Boneiru i Kòrsou, e oportunidat pa presentá un ofrenda di gratitut spesial na Dios na fin di aña pa asina gradisí pa bendishon múltiple ku Dios a duna kada unu durante aña.
Nos tin hopi motibu pa yama Dios danki. Pa bida i pa Dios Su kuido, protekshon, provishon i guia apesar di e krísis global ku nos ta bibando. Apòstel Pablo ta animá nos pa “yama Dios danki bou di tur sirkunstansia, pasobra esei ta loke Dios ta deseá di boso komo hende ku ta kere den Kristu” (1 Tesalonisensenan 5: 18).
Pues komo hende ku ta kere den Kristu, kada persona òf famia ta apartá un florin (òf su ekivalente na otro moneda) kada dia pa nobentiocho dia largu. Kuminsando dia 5 di sèptèmber 2020 lo kuminsá apartá e ofrenda diariamente pa finalmente entregá esaki na iglesia dia 5 di desèmber 2020. Dia 5 di desèmber 2020 lo rekohé e ofrenda total den tur e kongregashonnan atventista na Aruba, Boneiru i Kòrsou. E dia ei ta e gran dia di gratitut i selebrashon di Dios Su bondat den nos bida personal, na iglesia i na nos trabou.
E aña akí, 2020, lo repartí e ofrenda di e siguiente manera:
(50%) Sinkuenta porshento ta keda pa e iglesia lokal, pa un proyekto ku e iglesia mes ta disidí.
(10%) Dies porshento pa e kampo lokal (asosiashon òf mishon). E kampo lokal ta disidí pa kua proyekto lo uza e porshon ei di e ofrenda di gratitut ku e lo risibí.
(40%) Kuarenta porshento pa un proyekto spesial. E aña akí e kuarenta porshento lo bai pa reinstalashon di e sistema di elektrisidat i pènel solar na ofisina di Mishon Boneiru, i ekspanshon di e edifisio pa akomodá un espasio pa bende kuminda saludabel na Boneiru. Kualke surplus di e alokashon den komparashon ku e presupuesto di e proyekto, lo bai pa e proyekto di ‘Hope Media Center’ di Mishon Aruba.
Kada kampo lokal (asosiashon òf mishon) mester establesé kua ta e proyekto spesífiko ku lo risibí e dies porshento aloká. Meskos tambe kada iglesia lokal mester determiná kua proyekto lo risibí e sinkuenta porshento di loke e iglesia risibí. Mishon Aruba i Asosiashon di Kòrsou lo entregá e kuarenta porshento na Mishon Boneiru via Union Karibe Hulandes.


text:
ORANJESTAD: Minister Endy Croes a reuni cu representantenan Aruba Domino Bond unda na splica e mandatario di e deporte, organisacion y di e campeonatomundial di domino. E reunion a bay den un bon atmosfera y Minister Endy Croes a expresa cu nan por conta cu su sosten y apoyo.
Recientemente Aruba tabata presente na e campeonato mundial di domino cu a tuma luga fin di luna di october na Florida. Un total di 544 persona a participa. Aruba su representante a sali na di 12 luga di e campeonato mundial di domino. Minister Endy Croes y Ministerio di Deporte tafelicita e representante y Aruba Domino Bond pa e logro aki.


text:
Diasabra anochi habitantenan di Brazil a constata cu tin un cas na candela y e vlamnan tabata grandi y a bati alarma di biaha. Polisnan di San Nicolas a dirigi di biaha y pa yega mester a tuma algun caminda di mondi pa yega na unda tur e apartament tabata ta.
Tras di e apartament tabatin e cuarto di palo, ta un cas cu adictonan ta usa y algun dia atras a tene entrada hudicial relaciona cu droga. Mientras e habitantenan cu tabata cerca a keda evacua pa polis y te hasta un cacho cu tabata cerca a keda scapa di e candela grandi aki. Polis a mantene e habitantenan leu pa evita di algo otro pasa. Maske e caminda tabata leu y dificil pa bomberonan drenta e dos trucknan tog a logra di yega pa asina combati e candela rapidamente.


text:
Elektrisidat
WEB ta e distribuidó di elektrisidat na Boneiru. Nos ta responsabel pa e ret di elektrisidat i entrega di koriente na kas i kompanianan. Huntu ku partidonan na Hulanda, Estados Unido i region nos ta trahando na e transishon di energia nesesario pa suministro di energia duradero, konfiabel i pagabel.
Produkshon duradero
Produktor di energia ContourGlobal ta produsí koriente na Boneiru for di energia di bientu, energia solar i kombustibel fósil. Naturalesa ta nos poseshon di mas grandi. Usando energia di bientu i energia solar nos ta pone ménos preshon riba nos naturalesa. Tambe nos ta bira ménos dependiente di kombustibel fósil.
Hidden
Hidden
Meskla optimal di energia
E meskla di energia di kual energia ta ser produsí na Boneiru ta konsistí di: un sentral híbrido na Karpata, un sentral di disel na Barcadera, molinanan di bientu na Morotin i Sorobon i pènel solar na Barcadera.
E aspirashon ta pa oumentá e porshon di energia duradero, di 22 porshento pa 60 porshento na 2025. Pa esei ContourGlobal i WEB lo realisá un parke solar na Karpata i un ekspanshon di e parke di molina di bientu.
Kompania i partikularnan na Boneiru tambe por instalá pènel solar di un manera desentral pa uso propio.
Energia renobabel
Bientu ta laga molinanan di bientu drai lokual ta produsí elektrisidat. Lus di solo ta produsí energia ku ta ser kombertí den koriente den en pènel solarnan. Bientu i solo ta fuentenan di energia ku ta disponibel sin límite. Nan no ta kaba, kontrario na kombustibel fósil. Nan no ta okashoná emishon di CO2 tampoko. Esaki ta hasi nan hopi adekuá pa produsí elektrisidat.
Semper nos mester tene kuenta na momentu ku energia di bientu i energia solar ta instabil. Asina ku bientu supla ménos, tin ménos energia di bientu. Anochi no tin solo i durante dia por tin nubia ku ta pone ku tin ménos energia solar.
Den 2019 e sentral di elektrisidat na Karpata a ser ekipá ku un sistema avansá di almasenahe di energia. [Lenk pa >Proyektonan >>Almasenahe di energia nobo pa Boneiru] Esaki ta hasi e uso di mas energia renobabel posibel.
Kombustibel fósil
Kombustibel fósil – petroli, gas natural, gas di skali, karbon – ta pone preshon riba medio ambiente ku emishon di CO2. Nan no ta renobabel i nan disponibilidat ta limitá. Pero un bentaha importante di kombustibel fósil ta ku nan ta fuentenan di energia stabil.
Por kalkulá e kantidat di disel ku ta nesesario pa un sierto kantidat di elektrisidat hopi eksakto. Otro for di bientu i solo, bo sa presis kiko bo ta haña. Te ainda no por sin kombustibel fósil den e meskla di energia pa elektrisidat duradero, konfiabel i pagabel na Boneiru.
Sosionan
E kompania Merikano Contour Global ta e produktor di energia na Boneiru, fasilidatnan di produkshon na Karpata, Barcadera i Morotin. Na Barcadera WEB ta akomodá e proyekto piloto AlgaeParc di Wageningen University & Research. Akinan ta hasi investigashon di e krio di alganan pa supstansianan di alimento i pa biokombustibel. WEB ta traha den un kolaborashon estrecho ku e operadó di ret hulandes Stedin, ku ta pone su konosementu i ekspertisia disponibel pa optimalisashon di e ret di elektrisidat na Boneiru.
Proyektonan
WEB ta invertí den suministro di elektrisidat moderno i robusto ku ta kla pa desaroyonan nobo: di e instabilidat natural di energia di bientu i energia solar te ku eksigensianan tékniko nobo i e legislashon. Ya asina den futuro tambe nos por kumpli ku e nesesidat di energia di habitante, bishitante, kompania i institutonan na nos isla.
Hidden
Hidden
Almasenahe di energia nobo pa Boneiru
mart 2019
E sentral di elektrisidat na Karpata ta ekipá ku un sistema di almasenahe di energia avansá. E ta garantisá konfiabilidat pa e suministro di energia i ta hasi e produkshon di mas energia renobabel posibel.
E proyekto di almasenahe di energia híbrido 6 Mega Watt (MW) ta un sistema integrá. E ta impliká hardware, ku ta konsistí di baterianan i transformadónan, i GEMS, software pa maneho di energia di Greensmith Energy, un kompania di Wärtsilä.
Mas energia renobabel
Danki na e almasenahe di energia nobo e uso di energia renobabel na Boneiru por krese. E sistema ta integrá energia renobabel – i e naturalesa instabil di esaki – mas mihó den e meskla di energia. Ku esaki e konfiabilidat di e ret riba nos isla ta mihó garantisá.
ContourGlobal, e produktor na Boneiru a ekstendé e kapasidat di produkshon di e sentral na Karpata den 2019. [Lenk pa >> Ekspanshon kapasidat sentral Karpata]
Kolaborashon
E proyekto di almasenahe di energia híbrido a ser realisá despues di un proseso di evaluashon tékniko i di kompra intensivo di ContourGlobal i WEB na 2018.
WEB i ContourGlobal ta kontinuá nan esfuersonan konhunto. Asina ContourGlobal lo instalá produkshon di energia di bientu i energia solar pa pa por produsí 100 porshento di energia renobabel durante sierto partinan di dia..
Ekspanshon kapasidat sentral Karpata
2019
Den mitar di 2019 a ekspandé e sentral di elektrisidat na Karpata ku sinku generator di disel. Danki na e oumento di kapasidat por a desmantelá un provishon temporal ku generator di koriente modular den besindario di e bario Hato despues di tres aña.
Promé a start tres generator HFO-di disel den un instalashon eksperimental, ku un kapasidat operashonal di 6 MW na Karpata. Despues di tèstnan eksitoso a instalá dos generator nobo èkstra. Kada generator ta instalá den un container di 40 pia i ta protehá kontra di influensia ambiental.
Sentral di elektrisidat híbrido
E sentral na Karpata ta híbrido, esei ta nifiká ku e ta traha tantu riba kombustibel fósil komo riba energia renobabel. A konsekuensia di e ekspanshon, na e momento aki un suministro supstansial di elektrsisidat ta ser produsí ku generator di disel (22 MW), turbina di bientu (11 MW) i bateria di energia solar (6 MW). Ta manehá e totalidat dor di un sistema avansá di maneho di energia.
E ekspanshon ta parti di e esfuersonan kontinuo di ContourGlobal Bonaire i WEB pa huntu produsí un suminstro di elektrisidat duradero, konfiabel i pagabel pa Boneiru i su ekonomia.
Kolaborashon
A realisá e ekspanshon di kapasidat despues di un proseso di evaluashon tékniko i di kompra intensivo di ContourGlobal i WEB na 2018.
WEB i ContourGlobal konhuntamente ta kontinuá ku nan esfuersonan. Asina ContourGlobal lo instalá produkshon di energia di bientu i energia solar pa durante sierto partinan di dia por produsí 100 porshento di energia renobabel.


text:
For di oranan di tempran di diadomingo mainta un ekipo di candidatonan y presidentenan di directivanan di MEP a tene un caminata/hiking den e mondinan den cercania di e ruinanan di mina di oro na Balashi y Franse Pas. E actividad aki a tuma lugar riba e dia cu mundialmente ta celebra biodiversidad. Ta hustamente den e cuadro aki e caminata a tuma lugar na salida di solo y den un naturaleza espectacular y cual a trece hopi bendicion y specialmente energia positivo pa cuminsa un siman nobo. Te hasta riba e dia aki naturaleza a regala nos un mascota cu a guia nos durante henter e caminata.
Den e paar di oranan di e caminata e grupo di candidatonan y presidentenan di directivanan di MEP por a admira tur e beyeza cu e naturaleza ta ofrece nos diariamente. Hopi mata tipico di Aruba por a ser contempla cu ta dorna e mondinan den e area aki.
Tambe na final di e caminata henter e grupo a sinta hunto den e ruinanan historico di mina di oro caminda a tuma lugar un quiz cu preguntanan relata na e caminata y tambe historia di MEP.
Sin duda cu e caminata a resulta sumamente existoso y a sirbi tambe pa sigui stimula e union den nos partido y fortifica e ekipo rumbo pa e eleccion di 2025.


text:
FFK KU DIFERENTE REUNION IMPORTANTE DEN E SIMAN TRAS DI LOMBA!
FFK KU DIFERENTE REUNION IMPORTANTE DEN E SIMAN TRAS DI LOMBA!
Ku mira riba Liga MCB Promé i Segundo Divishon ku lo inisiá próksimamente, FFK ta tin algun reunion interesante den e siman tras di lomba. E promé tabata djarason ora ku direktiva di FFK a reuní ku e komishon di apelashon i a hasi instalashon di e miembronan nobo di e komishon aki. Tambe direktiva a sera konosí ku e tim dinámiko ku lo trata e kasonan di apelashon den nos futbòl lokal. E tim aki ta konistí di un grupo di abogado, hurista i pèrsonanan versá riba e área di di lei.
E miembronan nobo di e komishon aki ta;
- Terrence Matroos (HBN Law)
- Jo-Ann de Windt (JDW LEX Attorneys at Law)
- Sucena Hortencia (Murray Advocaten)
- Reagan Celestijn (Aqualectra)
- da Costa Gomez (Da Costa Gomez & Peterson Law Group)
Miéntras Micheal Bonapart (Soliana Bonapart & Aardenburg Attorneys At Law) i Jo-Ann Meulen (423 Legal Loft) a keda reelegí pa ta den e komishon aki.
Pues awor nos ta konta ku un tim nobo ku nos tin sigur ku nan lo sa di hasi un bon trabou.
Aparte di e reunion ku e miembronan di komishon di apelashon, riba djaweps Direktiva di FFK a reuní ku miembronan di prensa audio visual riba transmishon di weganan spesialmente durante e temporada ku lo no bai tin públiko den stadion. Esaki tabata un reunion orientativo despues di a risibí basta petishon di prensa pa transmití e diferente partidonan di Liga MCB i asina tambe yuda promové nos futbòl lokal. Diferente miembro di prensa a asistí i a diskutí riba tur e posibilidatnan ku lo por tin pa ku transmishon di Liga MCB. Esaki tabata e promé di un seri di enkuentro ku prensa pa ‘brainstorm’ riba tur ta e posibilidatnan ku lo benefisiá nos klupnan i tambe tur fanátiko di futbòl aki na Kòrsou.
E delaster reunion a tuma lugá riba djasabra tras di lomba kaminda FFK a yama un reunion informativo, èkstra ordinario pa reuní ku e klupnan pa informá nan riba e desaroyonan di e reanudashon di Liga MCB. Tambe nos a konta ku presensia di dòkter Izzy Gerstenbluth ku a bin duna un splikashon tokante e delaster desaroyonan di Covid-19 na Kòrsou i den nos futbòl.
Mas despues direktiva tamba a duna un splikashon tokante e medidanan di prekoushon ku lo tin ku tene kuenta kune den e dianan binidero. E klupnan presente por a hasi nan pregunta i remarkenan tantu na dòkter komo direktiva tokante e tópiko aki. Mas informashon tokante e kontinuashon di Liga MCB ta sigui den e dianan benidero.
Direktiva ta sigui traha duru pa bienestar i adelanto di nos futbòl lokal.


text:
Aruba
Aruba ta anfitrion di e prome edicion di Golden Athlete Caribbean Championship Serie
Despues di casi dos aña lidiando cu un pandemia, den cua a para actividad social, cultural y deportivo, porfin cos ta bayendo bek na normalidad y Aruba a reinicia tur actividad. Asina tambe e aña aki lo bay tuma luga un torneo di softball di Golden Athlete Caribbean Championship Serie, cu mester a tuma luga dos aña pasa.
Segun Tico Loopstok, organisador di Golden Athlete Caribbean Championship Serie, e torneo aki ta conta cu ekipo di Republica Dominica, St. Maarten, Corsou y Aruba e aña aki. Apertura oficial ta diahuebs dia 26 di mei pa 2:00 pm y lo finalisa diadomingo dia 29 di mei.
Loopstok a splica cu e idea ta pa expande e torneo aki. Idea tabata pa e aña aki tanto Puerto Rico como Boneiro tambe participa, pero debi na e situacion di vuelo (Puerto Rico) esaki no tabata posibel y Boneiro a caba di bin for di un torneo di Colombia, pues tampoco a logra participa e aña aki. E torneo di softball ta di liga 50 y 60, pero idea ta pa otro aña tin liga 40 tambe y tambe otro aña esaki lo tuma luga na Republica Dominicana. Idea ta pa tur aña tin un otro sede como anfitrion, pues ta spera cu aki dos aña e lo ta na Puerto Rico.
Como organisador di e torneo, Loopstok a splica cu sigur esaki ta atrae publico turistico y ta spera cu en berdad esaki contribui na e desaroyo economico di Aruba. El a gradici e ekipo di Flatstone y tambe Jeffrey Bislip pa traha duro riba e veld pa esaki ta den top condicion pa asina e ekiponan por hunga. Tambe el a gradici algun amigo di Corsou y Republica Dominicana pa a yuda aporta na e organisacion di e torneo aki.
Pa un relato mas amplio, lesa edicion di TREMPAN.


text:
WILLEMSTAD – Riba djasabra 16 di mart tabata tin dos partido riba programa den promé divishon pa Federashon Futbòl Kòrsou. E promé enkuentro tabata entre SITHOC i Victory Boys i despues a siguí e partido entre Jong Holland i Hubentud Fortuna.
Den e promé partido SITHOC a sali for di e porta grandi ku skor mínimo di 1-0 riba Victory Boys. E promé mitar di e partido a tèrminá ku un skor di 0-0. Den di dos mitar, na di 57 minüt SITHOC ta subi e markadó ku un gol di Jursley “Pipo” Kroonstadt. Esaki tabata sufisiente pa garantisá e viktoria pa SITHOC.
E partido entre Jong Holland i Hubentud Fortuna a kaba ku un empate na un kareda. Jong Holland a sa di pika dilanti promé den e partido na momentu ku den promé mitar Shuremy Felomina ta anotá. E ekipo di Jong Holland no ta mantené nan bentaha i faltando 15 minüt pa e partido Oscar Molina ta hinka e gol di empate pa Hubentud Fortuna.


text:
E edicion di FOCUS pa cera aña 2019 cu su 104 pagina a cay na total agrado di e publico cu por a cumpra e revista na e prijs di AWG. 8,50 manera tur luna. Sigur pa e team di FOCUS na momento di prepara e edicion di december, ta duna uno e sentimento di satisfaccion, ya cu ta yega ora pa analisa kico tur a pasa den e aña. Sinembargo e edicion di december aki ta uno cu mas dedicacion ainda, ya cu ta celebra e di 25 aniversario di FOCUS Reconocimento, cu a bin ta evoluciona den transcurso di su existencia.
FOCUS Reconocimento a haci su prome debut den luna di december 1995, unda cu como pionero den revista na Aruba, a cuminsa duna reconocemento na nos hendenan, cu a destaca den e aña, pa asina empodera, aprecia y balora nos propio hendenan. Den transcurso di aña a haci varios adaptacion na e criterianan di FOCUS Reconocimento y mester bisa, cu tur aña cu a haci e cambionan, e tabata bon acepta y aprecia pa e lectornan di Revista FOCUS.
Pa e FOCUS Reconocimento 25 Aniversario a scoge cinco hende muher, cada un ta representa un lustro di e revista. Hende muhernan cu un trayectoria interesante y cu tin un mision y vision den bida pa awendia ta un rol model pa otro hende muhernan. Varios di e personahenan cu a ricibi e Reconocimento tabata e portada di revista durante ultimo añanan. Cu orguyo FOCUS ta ilustra den e revista di december, e siguiente damanan cu a ricibi FOCUS Reconocimento 25 Aniversario:
OSYTH HENRIQUEZ, CLAUDIA PONSON-DAHER, YELITZA DOMACASSÉ-HELMEYER, IRENE VAN DER LINDE & NALINE HEILBRON.
Pa di tercer aña ta duna e publico tambe e oportunidad pa scoge un hende muher, cu a inspira y motiva nan ricibi e Reconocimento FOCUS PANTENE. E reaccion tabata hopi grandi di parti di e publico, cu a manda nan nominadonan y hurado a scoge JARITZA CORREA como FOCUS PANTENE Inspiracion. Jaritza su sentimentonan interiormente a yena di alegria, lesando tur e nominacionnan. Esaki ta dune e push, pa continua y kisas cu mas determinacion y forsa ainda. El a yora di alegria momento cu el a haya sa cu di nominado el a bira ganadaor.


text:
Pronto lo trata presupuesto 2017, cual a wordo entrega caba na Parlamento y preguntanan ta wordo prepara door di e Parlamentarionan pa asina nan wordo contesta door di e ministernan mas pronto posibel. Presidente di Parlamento, Mervin Wyatt-Ras, ta spera cu Gobierno por contesta e preguntanan riba e presupuesto, ora cu trata e ley aki na December.
El a splica cu esey ta e parti hopi importante di semper y e biaha aki e presupuesto a wordo entrega na tempo. Kiermen awo, Gobierno a cumpli na e banda ey. Awor Parlamento tin cu cumpli y despues Gobierno tin cu cumpli un biaha mas cu Parlamento pa asina contesta lihe, manera ya menciona caba y pa asina por pase. Tin tambe semper na final di aña, e deadline tambe pa e stukken por drenta, pasobra tin e diferente Hoge College’s tin un recess den e tempo ey y Parlamento tambe lo duna personal e dianan aki, teniendo cuenta cu nan. E ora ta prefera pa trata tur cos prome den December, pa asina finalisa tur e reunionnan.
Fecha
Mervin Wyatt-Ras a splica cu ta mandando carta pa Gobierno y lo divulga esaki despues. Nan ta bay pone Gobierno na altura di e fecha specifico.


text:
Resultadonan di Beisbòl Profeshonal Hapones Nippon ayera:
- Orix Buffaloes a derotá Rakuten Golden Eagles ku skor di 3-2
Andruw Jones no a hunga den e partido aki. Ku esaki temporada regular di beisbòl Hapones a yega su final. Andruw a finalisá temporada ku un promedio di .221 ku 24 honron i 71 kareda empuha. E ekipo di Rakuten Golden Eagles a finalisá den bòm di Liga Pasífiko ku un rèkert di 64-80, 17 wega tras di SoftBank Hawks
- Tokyo Yakult Swallows tambe a finalisá temporada den bòm di Liga Sentral. E ekipo tabata tin un rèkert di 60-81 ku 3 wega empatá i 21 wega atras di Yomiuri Giants. Wladimir Balentien a finalisá temporada ku un promedio di .301 ku 31 honron i 69 kareda empuha
Resultadonan di Beisbòl Liga Grandi di ayera:
Division Series Liga Nashonal
- Los Angeles Dodgers a pèrdè di St. Louis Cardinals ku skor di 3-2
Despues di a bai ariba 2-0 den di 6 entrada, Dodgers ta pèrdè e bentaha den di 7 entrada riba un honron di 3 kareda konektá pa Matt Adams kontra Clayton Kershaw. Ku e viktoria Cardinals ta eliminá Dodgers i ta sigui pa e Division Series di Liga Nashonal djasabra próksimo
- Washington Nationals ta pèrdè di San Francisco Giants ku skor di 3-2
Despues di tabata ariba 2-0, Washington Nationals a empatá e partido riba un honron di Bryce Harper den kabes di 7 entrada. E empate no a dura masha. Mes ora den bòm di 7 entrada San Francisco a logra anotá e kareda di viktoria riba un ‘wild pitch’ di e relevista Aaron Barrett. Ku e viktoria aki San Francisco ta eliminá Nationals i sigui pa e Division Series di Liga Nashonal kontra St. Louis Cardinals djasabra próksimo
Partidónan di Liga Grandi pa awe:
- Ku final di e serinan di Division tantu den Liga Nashonal komo den Liga Merikano, awe no tin wega den Liga Grandi
E siguiente partidonan lo ta:
Kampionato di Liga Merikano
- Djabièrnè 10 di òktober, Kansas City Royals kontra Baltimore Orioles 8’or di anochi
Kampionato di Liga Nashonal
- Djasabra 11 di òktober, San Francisco Giants kontra St. Louis Cardinals 8’or di anochi


text:
The content originally appeared on: Diario
Desastre ta splica pakico DIARIO a pidi investigacion “Bo Aruba” — *Mata banda di prome piedra tabata di sumo importancia pa Gobierno — *Drama di hospital ta continua y peligernan mas grandi ta sigui existi
ORANJESTAD(AAN)—Na Mei 2014 e proyecto Hospital a haya su inicio. A pone e prome piedra pa e edificionan nobo cu mester a bini banda di e hospital cu ya tabata existi.
E prome piedra pues a wordo pone banda di un mata cu a haya tur atencion di Prome Ministro Mike Eman, cu a pidi pa no deshaci di e mata. Pero manera e Presidente di SOGA, John Hodgson a mustra e tempo, mester a deshaci di e mata lamentablemente.
Awe no ta futuro di e mata, pero bida di hende ta na futuro den e hospital cu a costa Pueblo un capital y cu a wordo presenta dor di Gobierno Mike Eman como un hospital di cinco strea, pero manera awe ainda ta wordo demostra, no a cumpli cu loke un hospital mester ofrece.
Cu e hospital lo a presenta problema y ainda por presenta problema serio, tabata conoci for di momento cu hacimento di politica a stroba Pueblo mira e realidad di e loke awe Pueblo mester biba cune y cu ta lugar di trabou di e grupo di trahadornan den cuido, cu for di inicio tabata mustra riba realidad di e hospital nobo.
Hospital Horacio Oduber awe ta duna prueba pakico DIARIO a mustra cu e rapport “Bo Aruba” cu a permiti uzo di 1.6 Biyon di Pueblo di Aruba, mester a wordo investiga debi na su preparacion.
Si sigui cronica di tur loke a bini durante for di momento cu a cuminsa uza e hospital, ta mira con desastre y mas desastre a wordo pronostica mientras tambe a wordo adverti pa situacionnan mas dramatico.
Ora bolbe un rato den historia ta topa cu e informacion di Rampencommissie, cu ta encarga cu prevencion di calamidad.
E comision no a haya oido den construccion di e Hospital mescos cu lo tabata e caso tambe cu PAHO, e Organisacion Pan Americano di Salud.
A wordo adverti cu na momentonan cu Aruba mas lo por mester di un hospital den por ehempel un calamidad di tempo, Pueblo di Aruba por keda sin hospital debi a e lugar cu e hospital ta situa y cu por keda bou awa durante yobida pisa.
Ta di spera cu nunca un mal tempo acerca Aruba y provoca yobida cu por crea emergencia serio y afecta e hospital cu for di prome momento a duna tur indicacion cu placa a wordo gasta pa un proyecto, cu mester a sirbi un motibo politico mas cu e ta sirbi bienestar di Pueblo.
Ayera atrobe tur hende tabata na careda na hospital den otro caos cu a presenta su mes.
Mientrastanto habitantenan di Aruba ta reclama e hospital y e material cu mester acomoda pashentnan ora nan ta busca nan salud na e centro di cuido cu a costa comunidad un capital.
Aparentemente e camanan ta un desastre total y hasta pregunta ta wordo haci entorno e compania cu a entrega cama, cu ta parti di e ekipo di hospital pa cual a pone un suma considerabel disponibel den e rapport “Bo Aruba”.
Na caminda pa eleccion 2017 hopi propaganda a wordo haci cu e hospital cu despues di eleccion 2017 a bira un calamidad riba su mes pa Aruba.
DIARIO ta den contacto cu instancianan experto riba tereno medico internacional, cu ta sigui insisti cu pa e suma cu a gasta den e hospital mester a uza un team di expertonan internacional pa guia e proceso.
Kico esaki ta encera lo bira topico di mas informacion riba e centro principal di cuido na Aruba.


text:
SOAW [info] : Durante e último dos simannan huntu ku gerensia di WTC i SOAW a atendé e situashon di ‘schimmel’ den e ofisinanan di e ministerio.
Ministerio di SOAW algun tempu pasá a aserka ARBO pa inspekshoná su ofisinanan den WTC riba sospecho di presensia di schimmel. ARBO a konstatá ku tin presensia di schimmel pero mester a laga hasi un investigashon pa konfirmá. Mes ora SOAW a aserká ADC pa hasi un investigashon. ADC a tuma muestranan pa analisá, loke a dura 3 pa 4 siman. E resultado tabata ku a konfirmá presensia di ‘schimmel’.
ADC a rekomendá pa laga hasi un limpiesa profundo den e ofisinanan segun nan instrukshon. Dianan 16 i 17 di yüni 2022 último e limpiesa profundo a tuma lugá. SOAW a haña informashon tambe kon e limpiesa diario mester tuma lugá pa asina yuda evitá i/o minimalisá presensia di ‘schimmel’. SOAW ta responsabel pa e limpiesa diario. Ademas a aserká ARBO pa organisá un kampaña di konsientisashon pa empleadonan di SOAW pa ku limpiesa di nan espasio di trabou.
Djaluna dia 20 di yüni 2022 ARBO ta pasa 10or di mainta pa hasi un inspekshon final den e ofisinanan ku a haña un limpiesa profundo. Na final di e inspekshon ARBO lo deklará si e ofisinanan por keda tumá den uso atrobe.
No ta ministerio di SOAW so ta eksperensiá e retonan pa ku espasionan di ofisina den WTC. E ministerionan BPD i VVRP ku tin empleadonan aloká den e edifisio di WTC tambe tin retonan similar. Pa e motibu ei e sekretarionan general di e ministerionan di SOAW, BPD i VVRP a sera kabes huntu i ta tumando diferente inisiativanan kolektivo. Den e siman ku pasa a hiba kòmbersashon kaba ku brantwer Kòrsou tokante aspektonan di siguridat di kandela pa ku e ofisinanan. A palabrá ku lo traha riba un plan di evakuashon i training relashoná ku esaki. Asina tin mas inisiativa kolektivo di e ministerionan ku lo sigui den e próksimo dianan.
Ministerio di SOAW tin konfiansa ku e aserkamentu aki ta kontribuí na un ambiente di trabou salú i sigur pa tur su empleadonan.


text:
Oranjestad, Kamerlingh Onnesstraat: Diasabra den careda di 7 or y mey di anochi a sosode un accidente hopi serio riba Kamerlingh Onnesstraat, un Toyota Corola a dal contra un truck di BSL Laundry, e tres personanan den e Toyota Corola a keda herida.
Presencia di polis y ambulance a wordo pidi cu hopi urgencia. Personal di ambulance hopi lihe a yega na e sitio y a cuminsa prepara pa transporta dos di e victimanan pa hospital. E dos victimanan aki lo ta un mucha homber y un mucha muher hoben.
E otro victima ta un señora grandi e la keda pega den auto, su situacion ta critico. Materiaalwagen di Brandweer lo mester presenta pa saca e victima for di e auto.
E caminda ta cera varios unidad di polis y ambulance ta na e sitio.
Aki rato mas informacion


text:
Kralendijk, The Bottom, Saba, Oranjestad, St. Eustatius – E aña aki un bes mas mayor di alumno na Hulanda Karibense por bini na remarke pa un kompensashon den gastu di artíkulo di skol manera ünifòrm, sapatu i artíkulo pa skibi. Pa yu ku (despues di fakansi grandi benidero) ta bai skol avansá, mayornan por entregá un petishon na unidat SZW di RCN.
Boneiru
Kas di famia na Boneiru ku un yu na skol avansá i ku un entrada te $1.250 nèto pa luna, por bini na remarke pa e sosten aki. Si tin mas yu ku ta bai skol avansá, por apliká tambe si e entrada ta algu mas haltu. Ta posibel pa apliká via di e-mail òf personalmente durante ora di konsulta spesial: den e simannan di 14 di yüni i di 21 di yüni di djaluna te ku djabièrnè entre 3’or i 6’or di atardi. Si un mayor òf kuidadó no por pasa na e orario di konsulta i tampoko por apliká digital, por traha un sita via di e e-mail onderstand@rijksdienstcn.com òf via WhatsApp +599 781 0343.
Saba i Sint Eustatius
Na Saba e límite di entrada ta $1.480 nèto pa luna pa kas di famia ku un yu na skol avansá i na Sint Eustatius esaki ta $1.583. Na Saba i Sint Eustatius tambe ta konta ku si tin mas yu ku ta bai skol avansá, por apliká tambe si e entrada ta algu mas haltu. Na tur dos isla mayor i kuidadó por entregá un aplikashon te ku promé di yüli. Nan por pasa na e ofisina di SZW di djaluna te ku djaweps durante oranan di mainta pa hasi esaki.
Dokumentonan rekerí
Por haña e formulario di aplikashon online www.rijksdienstcn.com bou di ‘Asuntunan Sosial’. Banda di esaki, e petishonarionan mester añadí un (kopia di un) sédula bálido, slep di salario di último dos luna, estado di kuenta di banko di último dos luna i un troubuk òf buki di famia. Mester entregá e dokumentonan aki tambe di pareha di e petishonario si e ta forma parti di e mesun kas di famia. Ademas mester proba ku e yu ta bai skol sekundario dor di entregá prueba di inskripshon òf e último rapòrt di skol básiko.Un vogt òf mayor di kriansa mester entregá tambe un desishon ku ta ilustrá ku e ta e kuidadó legal.
Muchanan na skol básiko
Mayornan di mucha ku ta bai skol básiko por tuma kontakto ku e Entidatnan Públiko di nan isla pa e kondishonnan i dokumentonan nesesario. Na Boneiru, Entidat Públiko di Boneiru (OLB) tambe lo t’ei na e orarionan di konsulta spesial di SZW durante e siman di 14 di yüni. E ora ei ta posibel pa durante un bishita na ofisina di SZW, apliká pa e kompensashon aki pa tantu yunan siguiendo enseñansa avansá komo pa esnan na skol básiko.
Por mira mas informashon tokante e kampaña di Artíkulo pa skol di 2021 riba www.rijksdienstcn.com.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Brazil – Comunidadnan Indigena den e region di Amazonas ta bou menasa di un perdida masivo di bida humano. Esaki segun expertonan di salubridad di e pais. Pa e comunidadnan indigena malesanan respiratorio ya caba ta un causa primordial di morto.
Diadomingo 5 di april, Brazil a registra cu tin mas cu 11.000 caso confirma di e virus di COVID-19 y 486 morto. São Paulo tawata e area unda mas caso di infeccion a ser raporta. Actualmente, e virus a plama caba pa otro cuidadnan di Brazil.
Esaki ta inclui e teritorionan indigena tambe. Na e momento aki e prome casonan di infeccion a wordo raporta den e comunidad indigena.Tene na cuenta cu e Amazonas ta un area comparabel di tamaño di ambos pais Francia y Spaña combina.
E comunidad aki ta reprensenta 0,5% di e populacion di Brazil, nan ta un segmento di e populacion cu ta vulnerabel. E proteccion cu ta necesario pa mantene nan teritorio y nan cultura ta wordo ignora pa e gobierno derechista di Bolsonaro.
E miedo ta cu awor e virus lo continua na caba cu e cantidad di persona indigena den e pais, sin cu nan lo ricibi cualkier asistencia for di nan gobierno. E ta den interes di e gobierno, cu ta prefera di bende e terenonan den Amazonas na compania priva, pa e pueblo indigena perde forsa.
Dr Mendonça, ta coordinador di un esfuerso universitario pa provee ayudo medico na e pueblo indigena di e area di Xingu. E dokter a continua na bisa cu e pueblo indigena ta na riesgo di perde nan hendenan grandi. Esaki ta hendenan cu tin tur e sabiduria y conocimento cultural di e comunidad.
E pueblonan indigena ta plania pa busca refugio mas leu den e selva pa proteha nan mes. Nan ta bay traha gruponan mas chikito pa asina purba di warda e pandemia pasa. E problema ta cu e gruponan aki ta steun riba compras di comestibel for di den e cuidadnan.
Tampoco e comunidadnan aki tin tin e recursonan manera hand sanitizer y awa limpi cu habon pa proteha nan mes. Pues si no ta e coronavirus, hamber tambe por ta un elemento di debilitacion.


text:
The content originally appeared on: Diario
ORANJESTAD (AAN): Diabierna atardi a sosode un accidente den cadena na Paradera, ora cu auto a dal tras di otro.
Akinan un auto Suzuki Swift color blauw scur a dal tras di un pickup Mitsubishi 4×4 color berde cu na su turno a dal un Kia Picanto color shinishi.
E impacto a sona hopi duro y e daño material ta basta grandi.
E señora di e Suzuki mester a haya asistencia di personal di Ambulance, debi cu el a dal cu su cara den e stuurwiel di e auto y tabata sangra na su boca.


text:
Un evento pa nos hobennan comparti y competi cu otro, educando nan di e balor y e forza cu union ta trece cune
ORANJESTAD – Diabierna ultimo nos Minister Endy Croes a anuncia cu e Weganan Escolar WEAruba ta bay cuminsa. Un bunita proyecto pa nos hobennan por comparti y competi cu otro, educando nan di e balor y e forza cu union ta trece cune. Minister di Cultura Xiomara Maduro tabata presente y a hiba palabra. Den su discurso e mandatario a yama danki na Minister Endy Croes, full e team di IBISA, y na Directiva y Cabesante di scolnan pa haci e weganan aki posibel. E parti cultura tambe lo forma parti di esaki ya cu e apertura di e Weganan Escolar WEAruba lo ta den man di John Freddy Montoya di Departamento di Cultura y WEWE cual ta e mascota di WEAruba. Minister di Cultura ta desea nos muchanan tur clase di exito den e Weganan Escolar WeAruba. Hunto por yega leu den bida y den deporte si bo traha duro bo por gana.


text:
Gradicimento y invitashon
Na nomber di Famia Trim, nos ta gradici tur famia, bisiña, amigo, bishitante di afor y conocirnan pa tur e oracionnan durante enfermedad y tambe palabranan di forsa y consuelo cu a wordo haci via yamada mensahe, facebook y emailnan pa cu e tempo dificil pa cu e fayecimiento y entiero di nos Tata stima:
Ignatius Trim ,
miho conoci como Trim
Nos kier a invita bo (so) pa asisti na Santo Sacrificio di Misa na Misa San Francisco na Playa dedica na nos defunto stima:
Diahuebs 2 di juni 2022 pa 7’or di anochi.
Bo (so) presencia lo ta altamente aprecia


text:
Aña nobo y rol nobo! Duchess of Sussex a ricibi su prome patrocinionan real. Den un comunicado riba Twitter, Kensington Palace a anuncia cu Meghan Markle a ser nombra patrona di National Theatre, Association of Commonwealth Universities, e organisacion na benefico di rescate di animalnan The Mayhew y un fundacion caritativo pa duna empleo pa hende muhe Smart Works. Meghan a uni oficialmente na e famia real na mei despues de su matrimonio cu Prins Harry, y tabatin speculacion caba cu su patrocinionan lo ser anuncia durante e siman cu a caba di pasa.
Den e comunicado di e palacio a bisa cu e Dukesa di Sussex ta converti den Patrona di cuatro organisacion, cu ta refleha e causa- y problemanan cu e tabata asocia cu nan, incluyendo arte, acceso na educacion, apoyo na e hende muhernan y na e bienestar di e animalnan. Dos di e patrocinionan di e dukesa a ser pasa for di e Reina, cual ta National Theatre y Association of Commonwealth Universities. E reina a desempeña e rol como Patrona durante 45 y 33 aña respectivamente. E rol nobo di Meghan pa loke ta National Theatre no tabata un sorpresa, no solamente door di e carera anterior di e dukesa como actriz, sino door cu e noticia a ser comparti accidentalmente un dia prome pa e organisacion den un post den ‘what’s on’ riba nan website.


text:
Detenshon pa violashon di lei di arma di kandela i lei di opio.
KOMUNIKADO DI PRENSA 123/ 2022
10 mart 2022
Detenshon pa violashon di lei di arma di kandela i lei di opio.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 9 di mart 2022 alrededor di 16.30’or Sentral di Polis a risibí informashon di un
kaso di menasa ku arma di kandela na un minimarket na Lelienberg.
Na yegada di e unidat a bin topa ku un grupo di hòmber. Durante investigashon a bin haña
na e sitio un arma di kandela kaliber 38 special i 20 saku di mariwana.
Alrededor di 21.40’or e hòmber sospechoso M.L.V. nase na Kòrsou di 31 aña di edat a bai
mèldu su mes na warda di polis Babrber.
Na warda di polis Baber a hasi detenshon di e sospechoso i a present’é dilanti di un fiskal
ouksiliar ku a ordená su enkarselamentu pendiente di mas investigashon.


text:
WILLEMSTAD – Despues ku luna pasa nos selekshon nashonal senior a sa di klasifiká komo number 2 den su pul pa e weganan di CFU Men’s Caribbean Cup Tournament, nos selekshon ta kla pa su kompromisonan den e di 3 i delaster buèlta di e weganan aki ku lo tuma lugá na Jamaica, Montego Bay.
Nos selekshon ta konsistí di 10 hungadó ku a sali for di Hulanda, 1 di Bangkok, 1 di Italia, 2 di Bèlgika i 2 di Rumania ku a bin pa reforsá nos selekshon ya asina nos ta kla prepará pa kumpli ku e weganan di e terser i delaster buèlta di e CFU Men’s Caribbean Cup Tournament.
Nos pul ta konsistí di e siguiente paisnan; Cuba, French Guiana, Trinidad & Tobago i Kòrsou.
Skema di weganan:
Skema di weganan pa terser i kuarto puesto ku final:
Nos selekshon nashonal di senior ta konsistí di un grupo di 23 hungadó ku ta wòrdu dirigí pa Sr. Ingemar Pieternella ku ta e direktor tékniko di e selekshon aki i Sr. Jozef Nivillac ku ta e asistente di e direktor tékniko.
Tambe a biaha huntu ku e selekshon Sr. Etiënne Siliee ku ta e advisor di e parti tékniko, Sr. Sherwin Martina ku ta esun enkargá ku e materialnan di e selekshon, un masahista kual ta Sr. Clinton Leocadia i e hefe di delegashon ku ta Sr. Remfis Donker, miembro di direktiva di FFK.
Nos selekshon ta konsistí di e siguiente hungadónan:
- Ashar Bernardus
- Shannon Carmelia
- Mickey Fecunda
- Luidjino Hoyer
- Rowendy Sumter
- Gianluca Maria
- Charlton Vicento
- Shelton Martes
- Prince Mathilda
- Gevaro Nepomuceno
- Jarzinho Pieter
- Jason Wall
- Vidarel Merencia
- Guyon Fernandez
- Rugenio Josephia
- Mirco Colina
- Rihairo Meulens
- Rhuently Martina
- Robertico Wall
- Joel Victoria
- Quentin Martinus
- Hartleyson Dometilia
- Romero Regales
Nos kier a deseá nos selekshon senior tur klase di éksito i tin sigur ku nan lo sigui hasi e bon trabou na Jamaica den e delaster buèlta di CFU Men’s Caribbean Cup Tournament meskos ku nan a hasi algun luna pasa den e 2 promé buèltanan na Puerto Rico i Guadeloupe p’asina nan por klasifiká pa e Gold Cup ku ta tuma lugá otro aña na Merka.


text:
Un di e condicionnan cu Hulanda a impone ta pa AZV reduci 5 miyon florin pa luna entrante 1 di juni. Esey kiermen 35 miyon den e ultimo 7 lunanan di 2020. Ta importante pa pone e cifra aki den perspectiva di e gastonan annual di AZV. No ta conoci ainda cuanto e gastonan anual lo ta pa 2019, pero por spera cu esaki lo ta mas halto cu e 428 miyon florin di 2018. Si nos sali for di e cifra di 2018, reducion di 35 miyon nifica cu lo mester baha gastonan cu 8% pa 2020, mientras cu a premira gastonan adicional door di incorpora e cuido di radioterapia na ImSan y Respaldo cu a introduci cuido di nos Grandinan y por ultimo cubri aumento di cuido na hospital cu un aumento barbaro di e huur di e edificio di HOH. Esaki No ta wega y gobierno POREDmep sin mas a bay di acuerdo cu e condicionnan impono dor di Hulanda.
No ta conoci con AZV y gobierno lo bay saca nan som, pero awor mas cu nunca ta haci dolor cu e proyecto di ImSan original a wordo para pa capricho politico. Ta conoci cu ImSan tabata tin e intencion pa dedica atencion na prevencion y introduccion di turismo medico. Ambos aspecto cu no a haya mucho atencion prome. Prevencion a bira necesario ora cu un estudio cu minister Posner a laga ehecuta a mustra riba cifranan devastador di nos estado di salud, na unda a sali na cla cu nos problema di salud mas grandi ta riba tereno cardio-vascular a consequencia di “SOBREPESO! Y esaki tabata e gasto mas halto pa nos cuido medico. Y obviamente esaki tabata nifica un gasto halto pa e cuido cardio-vascular den exterior.
Si a sigui cu e proyecto, awe nos lo a no a solamente “bezuinig” hopi, pero tambe nos lo por a preveni masha hopi mes. E facilidad aki lo tabata un asina yama “one-stop-shop” cu lo a ofrece TUR servicio cu tin a base di OBESITAS y DIABETES!! E parti di PREVENCION lo tabata tin un lugar prominente den full e set-up di ImSan.
Aruba a perde un oportunidad unico pa ofrece un cuido medico moderno di un tecnologia hopi avanza riba tereno cardio-vascular!! E cuido cardio-vascular lo por a duna Aruba e oportunidad pa ricibi Mericanonan cu apesar di tin acceso na e cuido aki pa medio di Obama-care(mas o menos 30 MIYON hende), no por a laga haci esaki na Merca pasobra e ta demasiado caro. Nan a bay busca e cuido afo manera na India, Colombia, Trinidad etc etc. Si Aruba a haya parti di e patientnan aki anto ImSan lo tabata completamente “self supported” y nos lo a conoce un comienso di turismo medico. Sin papia cu ya tabata tin discusion tabata tuma lugar cu e patientnan di Corsow y di BES lo por a bin Aruba pa e cuido aki tambe! Igualmente tabata tin den “pipeline” un acuerdo cu 3 cirujano plastico di renombre internacional cu tin clientenan di tur parti di mundo cu potencial financiero grandi, pa bin hasi cirugia plastico/cosmetico!!! Esaki no solamente ta nifica benificioso pa ImSan, pero tambe un “up-grading” di e calidad di e turista cu lo a bin keda por lo menos 1 siman na Aruba den hotelnan di 5 strea!!
Sin papia di e otro operacionnan cu por a ser hasi na ImSan.
Aparte di a perde e posibilidad di acumula un extra entrada pa caha di AZV y gobierno, a aumenta gasto ora cu a saca e Swiss-model for di nos ley di LTU. E exigencia pa incorpora un examen medico pa tur imigrante cu kier bin traha aki, a wordo elimina. No a haya necesario mas pa screen si e imigrante tin cualkier malesa entre otro contagioso of cronico cu lo rekeri un gasto adicional pa AZV y no pa e doño di trabou. Cu e Swiss-model por a admiti un imigrante pues cu un bon estado di salud y SIN nan famia. E imigrante no lo tin tempo pa bira malo!! E cifranan di AZV por prueba esaki ora compara e gasto averahe di esnan cu NO tabata “vergunninghouder” y esunnan cu ta na Aruba den e concepto di Swiss-model y e maneho di Zero corupcion y Zero excepcion!!
Ta wordo premira cu lo NO bay tin placa pa inverti den prevencion y e turismo medico a bira un utopia. AZV tin gastonan adicional cu ya caba a responsabilisa nan mes pa nan. Cu reducion di 35 miyon florin AZV ta para dilanti di un reto grandi. Riba cua area di salud lo por bay reduci gasto? Turismo medico lo bira hopi dificil principalmente si tene na cuenta cu covid-19 lo laga turista busca su cuido na cas mes. Un otro mercado tambe a bay perdi, esta patientnan for di e islanan di Caribe hulandes ya cu Corsow tambe tin e mesun facilidad cu nos. Elo bira pues un reto pa waak posibel areanan cu lo por scapa AZV placa sin cu lo perhudica e cuido actual na Aruba.
Loke a bira evidente ta cu e normal nobo lo mester inclui cu nos pueblo lo mester cuminsa dedica mas atencion pa su estilo di bida. Prevencion ta cuminsa na cas. Enbes di bishita e tantisimo snacktrucks y fastfood, ban cushina cuminda saludabel na cas.
Hunto nos lo por logra pa alo largo baha e gastonan di AZV sin cu mester torno ni perhudica e cuido medico.


text:
ORANJESTAD — Despues di su logro un biaha mas como Campeon Mundial di Windsurfing y un biaha mas pone nomber di Aruba briya pa tur hende sa di unda e ta bin, Prome Minister Evelyn Wever-Croes, den nomber di Gobierno di Aruba, a presenta e Reconocimento di Excelencia na Sarah-Quita Offringa.
Sarah-Quita a bira pa di 17 biaha Campeon Mundial di Windsurfing. Un hoben cu ta un ehempel pa sigui pa cada mucha y hoben na Aruba. Un hoben cu a demostra cu ta cu empeño den bo meta, bo ta logra cosnan grandi.
Ta hopi importanta, Prome Minister a expresa, pa nos para keto na cualkier logro y sigur na e logro grandi recien di Sarah-Quita Offringa. Hopi sacrificio di Sarah-Quita y di su famia a bay na e logro aki. Cu e sacrificionan di e atleta hoben, e ta inspira nos muchanan y nos hobennan pa pone meta nan dilanti, kere den loke nan ta haci y traha duro y cu sosten di nan famia, nan ta logra sigur.
Mundialmente, Sarah-Quita ta den un ‘spotlight’. Ta algo hopi bunita pa wak e forma cu Sarah-Quita ta ricibi su premionan cu hopi humildad dunando di conoce cu ta di Aruba e ta. Y como gradicimento, Gobierno di Aruba a presenta e Reconocimento di Excelencia na Sarah-Quita Offringa gradiciendo e di curason pa laga Aruba briya hunto cu ne den su exito mundial.
Danki e Sarah-Quita y pabien cu bo titulo di Campeon Mundial di Windsurfing pa di 17 biaha.


text:
The content originally appeared on: Diario
ORANJESTAD (AAN): E fecha di 14 di juni ta Dia Mundial di Donante di Sanger, dedica na donante di sanger cu e obhetivo pa crea conscientisacion riba e importancia y necesidad grandi pa duna sanger.
E slogan di e aña aki ta “Duna sanger ta un acto di solidaridad. Afilia bo mes na e esfuerso y salba bida”.
Prome Minister Evelyn Wever-Croes diamars mainta a haci bishita na Bloedbank especialmente pa gradici e trahadonan como tambe tur donante di sanger.
Bloedbank ta un entidad sumamente profesional cu trahadonan cu ta haci nan trabou cu hopi entusiasmo.
Durante su bishita, Prome Minister a haya un rondleiding na unda cu el a keda impresiona no solamente cu e facilidad y ekipo, pero tambe cu e profesionalismo y positivismo cu ta reina den e trahadonan.